title: Harald Roos

text: Sodan jälkeen Roos toimi lukuisissa kuljetusaloihin liittyvissä luottamustehtävissä 1940–1950-luvuilla. Hän oli jonkin aikaa muun muassa Pohjolan Liikenteen, Viipurin Linja-auton ja Teollisuuden Polttoöljyn johtokunnan puheenjohtaja. Hän oli aktiivinen myös urheilujärjestöissä ja toimi 1947–1952 Suomen jääkiekkoliiton puheenjohtajana, 1949–1952 Suomen Voimistelu- ja Urheiluliiton (SVUL) varapuheenjohtajana ja 1953–1961 Suomen Ladun puheenjohtajana. Roosille 60-vuotislahjaksi vuonna 1955 kerätyillä VR:n henkilökunnan varoilla perustettiin hänen aloitteestaan Pääjohtaja H. Roosin säätiö, jonka on tarkoitus tukea työtapaturman takia tai muista syistä taloudelliseen ahdinkoon joutuneiden rautatieläisten perheitä.


title: Harald Roos

text: Roosilla oli kytkentöjä sodan jälkeen perustettuun salaiseen saksalaismieliseen vastarintaliikkeeseen. Vuonna 1948 Roos ja professori Lauri ”Tahko” Pihkala matkustivat Norjaan tiedustelemaan tukea aseelliselle vastarintatoiminnalle siinä tapauksessa, että Neuvostoliitto miehittää Suomen. He olivat yhteydessä Norjan maavoimien komentajaan kenraali Olaf Helsetiin ja Yhdysvaltojen Oslon-sotilasasiamieheen, mutta kumpikaan ei luvannut tukea suomalaisille.


title: Magnus Friedrich Roos

text: Magnus Friedrich Roos (1727–1803) oli saksalainen teologi. Hän oli Johan Albrecht Bengelin oppilas, ja hänellä oli merkittävä vaikutus Württembergin pietismiin.


title: Raatokärpäset

text: Raatokärpäset (Calliphoridae) on kärpästen heimo. Heimoon kuuluu 1 100 lajia. Raatokärpäset ovat erikoistuneet raatoihin, mutta myös monet muut kärpäset syövät raatoja.


title: Raatokärpäset

text: Aikuisilla on usein metallinhohtoinen, sini- tai vihreänkiiltoinen pinta. Ne ovat tukevarakenteisia ja usein karvapeitteisiä. Toukat ovat valkeita ja matomaisia.


title: Raatokärpäset

text: Raatokärpäset viihtyvät aurinkoisilla paikoilla ja asutuksen lähellä. Ne lentävät usein sisälle rakennuksiin ja laskeutuvat ruokaan. Ne ovat tavallisia myös kaatopaikoilla ja tunkioilla.


title: Raatokärpäset

text: Raatokärpäset munivat tuoreeseen tai kypsään lihaan tai ulosteisiin. Jotkut lajit munivat eläviin eliöihin ja linnunpesiin. Kuoriuduttuaan toukat syövät raatoa tai isäntäänsä. Aikuiset käyttävät ravinnokseen kukkia ja muita kasvinosia sekä hajoavaa kasvi- ja eläinainesta.


title: Raatokärpäset

text: Kärpästen on havaittu noudattavan tiettyä järjestystä raadon syömisessä. Raatokärpäset ovat yleensä ensimmäisinä tuoreella raadolla. Kun pilaantuminen alkaa, seuraavat eräät sukaskärpässuvut. Raadon hajoamisen loppuvaiheessa, kun jäännökset ovat muuttuneet nestemäiseksi, sitä tulevat syömään mahla- ja hedelmäkärpäset.


title: Raatokärpäset

text: Eräät kasvit, mm. raatokukat ("Stapelia"), houkuttelevat kärpäsiä raadontuoksulla.


title: Rinteln

text: Rinteln on pienehkö kaupunki Weserberglandin alueella Ala-Saksin osavaltiossa Saksassa noin 50 kilometriä Hannoverista lounaaseen.


title: Rinteln

text: Rinteln sai alkunsa 1000-luvun lopulla. Weserin pohjoisrannalle kasvoi kylä nimeltä Rentene (myöhemmin Alt-Rinteln). Vuoden 1230 tienoilla kreivi Adolf IV von Holstein und Schaumburg (hallintokausi 1225–1239, kuollut 8. heinäkuuta 1261 munkkina Kielissä) perusti Neu-Rintelnin vastakkaiselle rannalle. Kaupunkioikeudet Rintelnille myönnettiin 1239. Pian perustamisensa jälkeen kaupungin ympärille alettiin rakentaa muuria. Rintelnin talouselämän kehittymiselle keskeistä oli sijainti Weserin varrella. Kauppatavara kulki Bremenistä alas jokea pitkin. Ankara takaisku myönteiselle kehitykselle oli vuosien 1625 ja 1626 ruttoepidemia, joka surmasi lähes kolmanneksen Rintelnin väestöstä. Vuonna 1621 perustettiin Rintelnin yliopisto (Universität Rinteln, Alma Ernestina), joka toimi aina vuoteen 1810. Tiedekuntia oli neljä ja opiskelijoita 100–130.


title: Rinteln

text:
Vuonna 1640 vanha Schaumburgin kreivikunta jaettiin Lippen kreivien ja Hessen-Kasselin maakreivien kesken. Tämän seurauksena Rintelnistä tuli 1651 hesseniläinen varuskuntakaupunki, joka rakennettiin linnoitukseksi vuosina 1665–1680. Seitsenvuotisen sodan ja Napoleonin sotien aikana (1806) Rinteln antautui taistelutta ranskalaisille joukoille. Miehitysajan jälkeen Schaumburgin kreivikunnasta tehtiin jälleen Hessen-Kasselin maakreivikunnan eksklaavi. Koko
maakreivikunta liitettiin Preussiin 1866. Rintelnin kehitys vauhdittui 1800-luvun puolivälissä. Kaupunki liitettiin Saksan rautatieverkkoon ja teollisuus sai kasvusysäyksen.


title: Rinteln

text: 1920- ja 1930-luvuilla sosialistisesta aatteesta ammentaneet puolueet - NSDAP, SPD ja KPD - kamppailivat vallasta. Näistä SPD oli 2010-luvun alussa edelleen kaupungin mahtipuolue. Rinteln myönsi Adolf Hitlerille kaupungin kunniakansalaisuuden 12. huhtikuuta 1933, kunniakansalaisuus peruttiin 28. maaliskuuta 1946. Rintelnissä tilastoitiin 73 juutalaista asukasta vuonna 1933. Kansallissosialismin kaudella useat heistä tekivät itsemurhan ja 34 murhattiin. Toisen maailmansodan lopussa kaupungin kansallissosialistijohtajista osa kuoli oman käden kautta, osa sotatoimissa ja osa pakeni, mutta ketään ei saatu oikeudelliseen vastuuseen sodan päätyttyä. Väestönsiirrot erityisesti Sleesiasta kaksinkertaistivat Rintelnin asukasluvun toisen maailmansodan jälkeen. Schaumburgin kreivikunnasta tuli osa Ala-Saksin osavaltiota vuonna 1946. Rintelniin liitettiin kahdeksantoista kuntaa vuonna 1974 ja siitä tuli 1977 perustetun Landkreis Schaumburgin väekkäin kunta. Rinteln otettiin mukaan Ala-Saksin kaupunkien kunnostusohjelmaan 1979. Vanhankaupungin ilmeen kohentaminen päättyi jalankulkuvyöhykkeen avaamiseen vuonna 2003.


title: Rinteln

text: Merkittävä osa Rintelnin arkkitehtonista kulttuuriperintöä on ristikkotalojen muodostama vanhakaupunki, jonka keskus on 1980-luvulla kunnostettu tori. Evankelisluterilainen kaupunginkirkko, St.-Nikolai-Kirche, sijaitsee torin laidalla. Kirkon vanhin osa valmistui vuonna 1238 basilikana. Nykyisen kolmilaivaisen muotonsa kirkko sai 1300-luvulla ja barokkityylisen kupolinsa 1800-luvun alussa. Weserin toistuvien tulvien takia kirkon lattiaa korotettiin 120 senttimetriä vuonna 1810. Weserin renessanssia edustaa saman torin reunalla sijaitseva Ratskeller. Rintelnin muita nähtävyyksiä ovat muun muassa:Rintelnin suurin työllistäjä on 1934 perustettu virvoitusjuomayritys Riha (riha Richard Hartinger Getränke). Muita merkittäviä yrityksiä ovat Hubert Stüken GmbH, Owens-Illinois'n lasitehdas, Weserwaben ja ROLEC. Halpakauppaketju Aldilla on keskusvarasto Rintelnissä.


title: Rinteln

text: Rinteln sijaitsee vuonna 1875 avatun Elze–Löhne-radan eli niin kutsutun Weser-Bahnin varrella. Kaupungin rautatieasema, Bahnhof Rinteln, sijaitsee ydinkeskustan pohjoispuolella.


title: Rinteln

text: Rautatieasema toimii niin ikään museorata Rinteln–Stadthagenin pääteasemana.


title: Rinteln

text: Rintelnin läheisyydessä kulkee Bundesautobahn 2, lähin liittymä on Bad Eilsen. Bundesstraße 83:n ja 238:n reitit kulkevat kaupungin keskustan liepeillä. Barntrupista Rintelniin johtaa 30-kilometrinen maantie Extertalstraße. Rintelnin eteläpuolella puolestaan sijaitsee lentopaikka Flugplatz Rinteln. Weserin vesiliikenne on vähäistä.


title: Rinteln

text: Rintelnissä ovat syntyneet muun muassa näyttelijä Ilse Ritter, brittiläisen rockyhtye Blurin kitaristi Graham Coxon ja keihäänheittäjä Stephan Steding. Kaupungissa ovat aikoinaan vaikuttaneet muun muassa runoilija Franz von Dingelstedt (1814–1881), kirjailija Johanna Elberskirchen (1864–1943) ja teologi Josua Stegmann (1588–1632).


title: Rosberg

text: Rosberg on sukunimi:


title: J. E. Rosberg

text: Johan Evert Rosberg (18. kesäkuuta 1864 Kirkkonummi – 20. maaliskuuta 1932 Helsinki) oli suomalainen maantieteilijä ja Helsingin yliopiston maantieteen ylimääräinen professori vuodesta 1902 ja professori vuodesta 1912. Rosberg teki tutkimusmatkoja Eurooppaan ja Aasiaan. Hän julkaisi maantieteen oppikirjoja ja karttakirjoja.


title: J. E. Rosberg

text: Rosbergin vanhemmat olivat apteekkari Viktor Rosberg ja Eva Charlotta Karolina Bruncrona. Hän pääsi ylioppilaaksi 1883 Helsingin ruotsalaisesta normaalilyseosta ja hän valmistui filosofian kandidaatiksi ja maisteriksi 1886, filosofian lisensiaatiksi 1895 ja filosofian tohtoriksi vuonna 1900.


title: Yves Duteil

text: Yves Duteil [iv dytɛj] (s. 24. heinäkuuta 1949 Neuilly-sur-Seine, Hauts-de-Seine) on ranskalainen laulaja ja lauluntekijä. Hän toimi 1989–2014 myös pormestarina noin 700 asukkaan Précy-sur-Marnen kunnassa Pariisin itäpuolella, Seine-et-Marnen departementissa.


title: Yves Duteil

text: Toimistotyöntekijäisän ja kultaseppä-äidin poikana Pariisin luoteisessa esikaupungissa varttunut Duteil soitti lapsesta saakka pianoa ja muita kosketinsoittimia, kunnes vaihtoi kitaraan 15 vuoden iässä. Hän aloitti yliopisto-opinnot, mutta vaihtoi pian musiikkikonservatorioon. Hän sai ensi kerran menestystä laulullaan "Virages" vuonna 1972. Se sisältyy hänen vuoden 1974 esikoisalbumilleen "L'écritoire".


title: Yves Duteil

text: Hänen eniten myyty ja tunnetuin albuminsa on vuonna 1977 julkaistu "Tarentelle", jolta löytyvät nimikappaleen lisäksi hänen tunnetuimpiin kuuluvat laulunsa "Le petit pont de bois" ja "Le mur de la prison d'en face" sekä "Notre Temps" -lehden koko 1900-luvun parhaaksi ranskalaislauluksi valitsema "Prendre un enfant par la main".


title: Yves Duteil

text: 1980-luvun puolivälissä Duteil teki ranskan kieltä ylistävän laulun ”La langue de chez nous” ja samannimisen albumin. Hänet palkittiin Ranskan akatemian hopeamitalilla. Pormestarin työstään hän on saanut Marianne-palkinnon.


title: Yves Duteil

text: Vuonna 2018 Yves Duteil julkaisi kuuden vuoden hiljaisuuden ja sydänleikkauksen jälkeen viidennentoista albuminsa "Respect".


title: Yves Duteil

text: Duteil on kirjoittanut myös muutamia lastenkirjoja. Hänet tunnetaan myös ranskan kielen, lasten oikeuksien ja ympäristönsuojelun hyväksi tekemästään työstä.


title: Tiina Myllymäki

text: Tiina Myllymäki (s. 7. toukokuuta 1985 Helsinki) on suomalainen balettitanssija. Hän sai kiinnityksen Suomen Kansallisbalettiin vuonna 2003 ja vuonna 2011 hänet nimitettiin ensitanssijaksi. Myllymäki on tanssinut lukuisten klassikkobalettien pääroolin ja hänet palkittiin Edvard Fazer -palkinnolla vuonna 2012.


title: Tiina Myllymäki

text: Myllymäki opiskeli Helsingin tanssiopistossa vuosina 1992–2003, opettajina Maj-Lis Rajala, Nelli Skrjabina-Satama, Riikka Nyman. Lisäksi hän kävi kesäkursseilla Tanskassa ja Ranskassa.


title: Tiina Myllymäki

text: Myllymäki on vieraillut Oulun kaupunginteatterissa 2006, Macaon Kulttuurikeskuksessa 2009 ja Singapore Arts Festivalilla 2009.


title: Gibraltar Chronicle

text: Gibraltar Chronicle on gibraltarilainen päivittäin ilmestyvä englanninkielinen sanomalehti. Se perustettiin vuonna 1801, ja sen levikki on nykyään noin 5 000 kappaletta.


title: Gibraltar Chronicle

text: Gibraltar Chronicle perustettiin 1801, ja sen sanotaan olevan The Timesin jälkeen maailman toiseksi vanhin englanninkielinen sanomalehti. Lehden ensimmäinen päätoimittaja oli ranskalainen Charles Bouisson, joka oli muuttanut Gibraltarille vuonna 1794. Hän toimi lehden päätoimittajana peräti 54 vuoden ajan. Lehteä hallinnoi alkuun Garrison Library.


title: Gibraltar Chronicle

text: Gibraltar Chronicle oli ensimmäinen lehti, joka uutisoi vuonna 1805 Trafalgarin taistelu. Uutiset ylsivät Britannian lehtiin vasta yli viikon päästä tapahtuneesta. Lehti on ollut myös raportoimassa monista Gibraltarin tai sen lähistön merkittävistä tapahtumista, kuten "Mary Celesten" tapauksesta, John Lennonin ja Yoko Onon häistä, operaatio Flaviuksesta ja "HMS Tirelessin" tapauksesta.


title: Gibraltar Chronicle

text: Lehden suunta on muuttunut 1900-luvulla, kun brittiläinen varuskunta on lähtenyt Gibraltarilta. Aikaisemmin lehti raportoi runsaasti aiheista, jotka kiinnostivat brittiläisiä joukkoja, kuten Britannian urheilu-uutisista. Varuskunnan lähdettyä lehti on siirtynyt enemmän paikallisuutisiin.


title: Buran Voronež

text: Buran Voronež on venäläinen jääkiekkojoukkue Voronežin kaupungista Sverdlovskin alueelta. Joukkue on perustettu vuonna 1977 ja se pelaa Venäjän toiseksi korkeimmalla sarjatasolla VHL:ssä.


title: Kaktushiirihaukka

text: Kaktushiirihaukka ("Geranoaetus albicaudatus") on deguhaukkojen sukuun kuuluva lintu. Sitä tavataan Amerikan mantereella lähinnä subtrooppisella ja trooppisella vyöhykkeellä Antigua ja Barbudassa, Argentiinassa, Arubassa, Barbadosissa, Belizessa, Boliviassa, Brasiliassa, Kolumbiassa, Costa Ricassa, Dominicassa, Ecuadorssa, El Salvadorissa, Ranskan Guyanassa, Guadeloupessa, Guatemalassa, Guayanassa, Hondurasissa, Martiniquessa, Meksikossa, Montserratissa, Nicaraguassa, Panamassa, Paraguayssa, Perussa, Saint Kitts ja Nevisssa, Saint Luciassa, Saint Vincent ja Grenadiineissa, Surinamessa, Trinidad ja Tobagossa, Yhdysvalloissa, Uruguayssa ja Venezuelaaa.


title: Kaktushiirihaukka

text: Se on vaelluslintu. Sen elinpiiriä ovat subtrooppiset ja trooppiset ja lauhkean vyöhykkeen heinäarot, kuivat savannit ja subtrooppiset ja trooppiset kuivat ylävät pensastot. Populaatio on Pohjois-Amerikassa kasvamassa.


title: Kaktushiirihaukka

text: Kaktushiirihaukka on suurikokoinen hiirihaukka. Sen pituus on 44–60 cm, siipiväli 118–143 cm, ja se painaa 865–1 240 grammaa. Aikuiset linnut ovat päältä harmaita ja alta ja takaosasta valkoisia, jossa on himmeää vaaleanharmaata tai punertavaa raidoitusta. Lyhyt pyrstö on valkoinen, ja melkein päässä siinä on musta poikkiraita.


title: Kaktushiirihaukka

text: Sillä on kolme alalajia:


title: Torkel Nordman

text: Johan Torkel Matias Nordman (15. toukokuuta 1878 Hämeenlinna – 23. joulukuuta 1949 Pori) oli suomalainen arkkitehti, joka tunnetaan suunnitelemistaan teollisuusrakennuksista ja huviloista.


title: Torkel Nordman

text: Nordmanin vanhemmat olivat maanmittari Mathias Nordman ja Anna Johanna Forssén. Hän kävi alkeiskoulun Tampereella ja kirjoitti ylioppilaaksi Helsingin Lyceum för gossar och flickor -koulusta. Nordman opiskeli 1896–1902 Polyteknillisessä opistossa ja 1899–1904 Helsingin yliopistossa, muttei suorittanut tutkintoa kummassakaan. Arkkitehdiksi hän valmistui Saksan Neustrelitzissa toimineesta Strelitzin polyteknillisestä opistosta. Vuonna 1902 Nordman aloitti työskentelyn Onni von Zansenin arkkitehtitoimistossa Porissa, mistä hän siirtyi jo parin vuoden kuluttua piirtäjäksi Birger Federleyn toimistoon Tampereelle. Federleyn toimistossa Nordman suunnitteli muun muassa suuren huvilan Kaukajärven kartanon omistajalle Bertel Grahnille. Vuonna 1906 Nordman palasi Poriin ja perusti arkkitehtitoimiston yhdessä rakennusmestari Arthur Fagerholmin kanssa. Se tuli tunnetuksi erityisesti teollisuusrakennuksista, mutta toimisto suunnitteli myös useita huviloita. Vuonna 1917 Nordman siirtyi Rosenlewin rakennusosaston päälliköksi, jota tehtävää hän hoiti kuolemaansa saakka.


title: Torkel Nordman

text: Vuosina 1902–1903 Nordman toimi Akseli Gallen-Kallelan apulaisena Porissa sijaitsevan Juseliuksen mausoleumin freskojen maalaustyössä, ja valvoi myöhemmin 1930-luvulla rakennuksen entisöintiä. Hän oli myös aktiivinen vaikuttaja Porin kulttuurielämässä. Vuonna 1925 Nordman oli mukana perustamassa Porin Näyttämöä, ja kuului myöhemmin muun muassa Porin teatterin johtokuntaan.


title: Torkel Nordman

text: Lisäksi hänen harrastuksiinsa kuului kuorolaulu. Tarinan mukaan Nordman tapasi maaliskuussa 1917 helsinkiläisessä ravintolassa seurueen, johon kuului muun muassa säveltäjä Jean Sibelius. Yhteisen illanvieton aikana Sibelius oli valittanut pääkaupungissa vallinnutta elintarvikepulaa, minkä johdosta Nordman Poriin palattuaan lähetti hänelle viulukoteloon pakatun savustetun lampaanlavan eli ”lampaanviulun”. Kiitokseksi Sibelius sävelsi Nordmanille kuoroteoksen "Fridolins dårskap". Erik Axel Karlfeldtn runoon sävelletystä kappaleesta muodostui myöhemmin yksi ruotsinkielisten mieskuorojen suosikkilauluista.


title: Mikael Muurimäki

text: Mikael Muurimäki (s. 11. maaliskuuta 1980 Seinäjoki) on entinen suomalainen jalkapalloilija. Hänen pelipaikkansa oli hyökkääjä.


title: Mikael Muurimäki

text: Muurimäki aloitti uransa aikuisten sarjoissa jo 16-vuotiaana kasvattajaseuransa TP-Seinäjoen riveissä. Vuotta myöhemmin hän pelasi joukkueessa ensimmäisen Veikkausliiga-kautensa. Lisäksi Muurimäki on pelannut Veikkausliigaa neljän kauden ajan Jarossa sekä FC Jazzissa. Yhteensä hän on pelannut 83 liigaottelua ja tehnyt niissä 15 maalia. Kaudella 2004 hän oli kuudella maalillaan FC Jazzin paras maalintekijä yhdessä Matti Santahuhdan kanssa.


title: Mikael Muurimäki

text: Muurimäki lopetti uransa huipputasolla vuoteen 2011 SJK:n noustua Ykköseen. Kaudella 2012 hän pelasi Kolmosessa SJK:n reservijoukkue Kerho 07:ssä.


title: HMS Trafalgar (D77)

text: HMS Trafalgar (viirinumerot R77 ja D77) oli Britannian Kuninkaallisen laivaston Battle-luokan hävittäjä, joka valmistui toisen maailmansodassa lopulla.


title: HMS Trafalgar (D77)

text: Alus tilattiin 27. huhtikuuta 1942 Swan Hunterilta Tyne and Wearista. Sen köli laskettiin 15. helmikuuta 1943 ja alus laskettiin vesille 12. tammikuuta 1944. Alus valmistui 23. heinäkuuta 1945.


title: HMS Trafalgar (D77)

text: Alus saapui romutettavaksi heinäkuussa 1970.


title: Tauno Himmi

text: Tauno Emil Himmi (sukunimi aik. "Himberg"; 12. maaliskuuta 1903 Tampere – 22. joulukuuta 1976) oli suomalainen varatuomari, lääninasessori ja kirjailija.


title: Tauno Himmi

text: Himmi toimi Hämeen lääninhallituksen ylimääräisenä esittelijänä 1933–1938, nuorempana lääninsihteerinä 1938–1949, vanhempana lääninsihteerinä 1949–1955 ja lääninasessorina 1955–1966.


title: Tauno Himmi

text: Himmin kirjalliseen tuotantoon kuului romaaneita ja näytelmiä. Hän harrasti myös maalaamista.


title: Laila Kantola

text: Laila Siiri Mielikki Kantola (s. 10. lokakuuta 1902 Turku) on suomalainen kirjailija.


title: Elof Roschier

text: Elof Roschier (26. huhtikuuta 1903 Kotka – 6. elokuuta 1976) oli suomalainen sotilas tykistön aselajissa, arvoltaan kenraaliluutnantti vuodesta 1956.


title: Elof Roschier

text: Roschier osallistui sisällissotaan 1918 valkoisten puolella. Hän valmistui kadettikoulusta 1923 ja Sotakorkeakoulusta 1937 (ye-upseeri 1942). Hän aloitti sotilasuransa Jääkäritykistörykmentissä nuorempana upseerina ja aliupseerikoulun johtajana 1923–1933. KTR 1:ssä hän toimi patterin päällikkönä sekä ye-upseerina 1934–1937. Kadettikoulussa hän opetti taktiikkaa vuonna 1938.


title: Elof Roschier

text: Talvisodassa Roschier työskenteli toimistoesiupseerina puolustusministeriön taisteluvälineosastolla 1939–1940. Vuonna 1941 hän komensi Raskas Patteristo 3:a. Edelleen jatkosodassa ja Lapin sodassa hän komensi KTR 5:a toimien samalla divisioonan tykistökomentajana 1941–1944. Sodan jälkeen hän opetti tykistötaktiikkaa Sotakorkeakoulussa. Hän oli Tykistökoulun johtaja 1947–1953, operatiivisen osaston päällikkö pääesikunnassa 1954, päämajamestari 1954–1956 ja tykistön tarkastaja 1956–1963.


title: Elof Roschier

text: Ylennykset: vänrikki 1923, luutnantti 1925, kapteeni 1930, majuri 1939, everstiluutnantti 1941, eversti 1944.


title: Helmer Roschier

text: Rolf Helmer Roschier (10. tammikuuta 1891 – 17. elokuuta 1962) oli suomalainen kemisti ja Teknillisen korkeakoulun puun kemian teknologian professori 1939–1959. Hän tutki terpeenejä, selluloosan ja paperin valmistusta sekä puun sokeroitumista. Yhdessä Heikki Pellisen kanssa hän julkaisi oppikirjan "Hiokkeen ja selluloosan valmistus" (1953).


title: Helmer Roschier

text: Roschier valmistui diplomi-insinööriksi vuonna 1914 ja tekniikan tohtoriksi 1918. Hänen väitöskirjansa Suomen Teknillisessä Korkeakoulussa vuodelta 1917 oli "Über die Ozonisation des Apobornylens und der verschiedenen Fenchene: Beiträge zur Feststellung der konstitution dieser Kohlenwasserstoffe".


title: Helmer Roschier

text: Professorin virkansa ohella Roschier toimi Kauppa- ja teollisuusministeriön teollisuusosaston päällikkönä 1942–1944 ja Typpi Osakeyhtiön ensimmäisenä toimitusjohtajana 1944–1948.


title: Saimi Lindroth

text: Saimi Elina Lindroth (s. 23. huhtikuuta 1903 Hollola – 30. kesäkuuta 1977 Mäntsälä) oli suomalainen terveyssisar ja kirjailija.


title: Saimi Lindroth

text: Lindroth toimi 1940-luvulla terveyssisarena Utsjoella Lapissa. Hän lähetti Gummeruksen tammikuussa 1946 julistamaan romaanikilpailuun "Se paikka ei ihmistä kestä" nimisen käsikirjoituksen nimimerkillä "Taamottu". Käsikirjoitus ei saanut palkintoa mutta se lunastettiin syksyllä 1947 ja julkaistiin seuraavana vuonna nimellä "Taamottu".


title: Saimi Lindroth

text: Lindroth julkaisi 1970-luvulla kaksi muistelmateosta joista toinen kertoi hänen Lapissa viettämistään vuosista ja toinen taas kertoi jatkosodan aikaisesta Vienan Karjalasta.


title: Gustaf Fredrik von Rosen

text:
Gustaf Fredrik von Rosen (1688–1769) oli ruotsalainen sotilas ja Suomen kenraalikuvernööri. Hän oli hattu-puolueen jäsen, vuodesta 1739 valtaneuvos. Suomen kenraalikuvernööriksi hänet nimitettiin 1747, ja hän vahvisti puolustusta ja talouselämää ja valvoi Suomen luotettavuutta Pacchaleniuksen ja Wijkmanin valtiopetusjuttujen vuoksi. Virka lakkautettiin ja hän palasi 1754 Ruotsiin. Sen jälkeen hän oli Pommerin sodassa ylipäällikkö 1757–1758.
Hänen poikansa oli Turun ja Porin läänin maaherrana toiminut valtaneuvos Fredrik Ulrik von Rosen.


title: Oskari Kiiras

text: Oskari Emil Kiiras (sukunimi vuoteen 1933 "Lindström"; s. 14. tammikuuta 1903 Helsinki – 10. joulukuuta 1990 Helsinki) oli suomalainen kansalaisaktivisti, säveltäjä ja runoilija.


title: Oskari Kiiras

text: Kiiras työskenteli aluksi Helsingin poliisilaitoksen toimistovirkailijana ja sotien jälkeen hän toimi yksityisyrittäjänä. Hänet tuomittiin 1950-luvulla kolmeksi kuukaudeksi vankeuteen jumalanpilkasta kirjastaan "Uusi uskonto ja uskonpuhdistus", ja hän suoritti rangaistuksen Naarajärven varavankilassa. Kiiras perusti sittemmin 1957 "Totuuden Ystävät" nimisen uskonnollisen yhdistyksen joka toimii edelleen. Kiiras toimitti myös Totuuden Torvi-lehden seuraajaksi tarkoitettua "Totuuden Sanomat"-lehteä jota ehti ilmestyä kolme numeroa vuoden 1955 aikana.


title: Oskari Kiiras

text: Myöhemmin Kiiras oli mukana politiikassa ja hän perusti useita eläkeläisten asiaa ajaneita puolueita. 1980-luvulla hän sävelsi Fransiskus Assisilaisen "Aurinkolaulun" ja lähetti sävellyksen paavi Johannes Paavali II:lle. Paavin kiitoskirjeen Kiiras tulkitsi anteeksiannoksi jumalanpilkkatuomiostaan.


title: Oskari Kiiras

text: Kiiras esiintyi myös pienessä sivuosassa Matti Kassilan 1969 ohjaamassa elokuvassa Vodkaa, komisario Palmu.


title: Aaro Murros

text: Aaro Antero Murros (s. 13. joulukuuta 1903 Pukkila) on suomalainen kirjailija.


title: Sakari Aarniala

text: Maunu Aukusti Sakari Aarniala (vuoteen 1935 Andelin, s. 7. tammikuuta 1914 Helsinki) on suomalainen entinen pika- ja keskimatkojen juoksija.


title: Sakari Aarniala

text: Sakari Aarniala voitti 800 metrin juoksun Suomen mestaruuden vuosina 1942 ja 1944. Hän voitti matkalla myös hopeaa vuonna 1943 ja 1945. 400 metrillä Aarniala ei voittanut mestaruuksia, mutta oli SM-hopealla vuosina 1938, 1940 ja 1942 sekä pronssilla 1937.


title: Sakari Aarniala

text: 400 metrin ennätyksensä 49,7 Aarniala juoksi Viipurissa vuonna 1937 ja 800 metrillä 1.54,2 Helsingissä vuonna 1942. Seuratasolla hän edusti Helsingin Kisa-Veikkoja. Aarnialalla oli myös maaotteluedustuksia. Myöhemmin hän toimi muun muassa Helsingin olympiakisojen yleisurheilun olympiatoimikunnan sihteerinä.


title: Sakari Aarniala

text: Aarnialalle myönnettiin vuonna 1974 kultainen Pro Helsinki -ansiomerkki numero 28.


title: Ashley Madison

text: Ashley Madison on deittisivusto ja sosiaalinen verkosto, jota markkinoidaan erityisesti parisuhteessa oleville henkilöille. Sivuston on perustanut Kanadassa vuonna 2002 Noel Biderman. Palvelu avattiin Suomessa syyskuussa 2012. Se on saanut nimensä kahden suositun amerikkalaisen tytön nimen, Ashleyn ja Madisonin, mukaan.


title: Ashley Madison

text: Sivusto nousi otsikoihin heinä-elokuussa 2015, kun hakkeriryhmä julkaisi miljoonien sivuston käyttäjien tietoja Internetissä.


title: Ashley Madison

text: Ashley Madisonin markkinointi on hyvin aggressiivista ja hyvää makua koettelevaa. Suomen lanseerauksessa yhtiö käytti kansanedustaja Ilkka Kanervan valokuvaa mainoksessaan ilman lupaa. Yhtiö jatkoi Kanervan käyttöä mainonnassaan vielä toistamiseen, antamalla tiedotteen mainoksen uusiokäytöstä ja vihjaili olevansa Kanervan kunnallisvaalikampanjan takana . Yhtiö kertoi, että sille ei myydä mainosaikaa valtamedian tv-kanavilla.


title: Ashley Madison

text: Lokakuussa 2012 Hymy-lehdessä ollessa haastattelussa Biderman ilmoitti, että yhtiö aikoo käyttää entisen pääministeri Matti Vanhasen kuvaa seuraavassa mainoksessaan. Vanhanen kielsi kuvansa käytön, mutta yhtiön tiedotteessa kieltoa ei aiottu noudattaa. Lopulta mainoksen kuvan ottanut kuvaaja kielsi kuvan käytön Vanhasen aloitteesta ja yhtiö perui mainoksen julkaisun.


title: Ashley Madison

text: Avid Life Media haastoi Ashley Madisonin kilpailijan Victoria Milanin oikeuteen Kaliforniassa Yhdysvalloissa lokakuussa 2012 plagioinnista ja mallisuojan rikkomisesta.


title: Ashley Madison

text: Tasa-arvovaltuutettu ilmoitti lokakuussa 2012 että yksityishenkilö oli tehnyt valituksen Ashley Madisonin maksukäytännöistä. Valituksessa henkilö halusi tasa-arvovaltuutetun tutkivan, rikkooko Ashley Madisonin hinnoittelu lakia naisten ja miesten välisestä tasa-arvosta (609/1986) annetun lain syrjinnän kieltoa. Valittajan mielestä palvelu on ilmainen naisille ja miehiltä vaaditaan vähintään 50 euroa kirjautumisesta. Vastauksessaan tasa-arvovaltuutetun toimisto ilmoitti, että se voi valvoa tasa-arvon säännösten noudattamista vain Suomen oikeudenkäyttöpiiriin kuuluvissa asioissa ja ei siksi voi puuttua kanadalaisen palvelun toimintaan.


title: Ashley Madison

text: 20. heinäkuuta 2015 Ashley Madisonin kotisivulla julkaistiin tiedote, jonka mukaan sivuston järjestelmiin oli yritetty murtautua. Sivustolle murtautunut ryhmä uhkasi levittää tiedot, ellei palvelua suljeta. Elokuussa Internetiin levitettiin sivuston tietomurron yhteydessä saatu 10 gigatavun tietokanta, joka sisälsi 33 miljoonan käyttäjän tiedot. Tiedoissa on mukana muun muassa osoitteita ja osittaisia luottokorttitietoja.


title: Ashley Madison

text: Elokuun lopulla sivuston omistava Avid Life Media tiedotti, että Ashley Madisonin toimitusjohtaja Noel Biderman jättää yrityksen.


title: Ashley Madison

text: Teknologiablogi Gizmodo.comin toimittaja Annalee Newitz analysoi tietomurron yhteydessä vuodettua dataa. Ashley Madisonin mukaan sen 37 miljoonasta käyttäjästä 5,5 miljoonaa oli naisia.


title: Ashley Madison

text: Datan mukaan mieheksi tunnistautuneista käyttäjistä 5,9 miljoonaa oli ainakin kerran vastannut saamiinsa viesteihin. Naiseksi tunnistautuneista näin oli tehnyt 9 700. Noin 11 miljoonaa mieskäyttäjää oli liittynyt sivuston chattiin, kun taas naisista näin oli tehnyt vain 2 400.


title: Ashley Madison

text: Ashley Madisonin Suomen maajohtajana toimi 12.12.2012 saakka Timo Uusi-Kerttula. Uusi-Kerttula siirtyi sivuston emoyhtiön kehitysjohtajaksi em. päivänä. Uusi-Kerttula on eronnut tehtävästä keväällä 2013.


title: Ulla Hybinette

text: Ulla Evers Nyman (o. s. Hybinette, s. 17. elokuuta 1903 Plainfield, New Jersey) oli suomalainen ruotsin kielellä kirjoittanut kirjailija.


title: Ulla Hybinette

text: Ulla Hybinetten vanhemmat olivat insinööri Victor Noak Hybinette ja Ester Evers. Hän kävi tyttökoulun ja voimisteluinstituutin Wiesbadenissa ja Frankfurtissa sekä suoritti ylioppilastutkinnon Uppsalassa. Myöhemmin Hybinette suoritti yliopisto-opintoja Ruotsissa ja Yhdydvalloissa. Hän meni naimisiin kirkkoherra Valdemar Nymanin kanssa ja he asuivat sittemmin Finströmissä Ahvenanmaalla.


title: HMS Pallas (1890)

text: HMS Pallas oli Britannian kuninkaallisen laivaston vuonna 1890 vesillelaskettu Pearl-luokan 3. luokan risteilijä.


title: HMS Pallas (1890)

text: Alus tilattiin Portsmouthin telakalta, missä köli laskettiin 1. heinäkuuta 1889. Alus laskettiin vesille 30. kesäkuuta 1890 ja valmistui 30. kesäkuuta 1891.


title: HMS Pallas (1890)

text: Alus myytiin romutettavaksi vuonna 1906.


title: Sven-Erik Rosenlew

text: Sven-Erik Theodor Wilhelm Rosenlew (28. joulukuuta 1902 Helsinki – 30. heinäkuuta 1963 Helsinki) oli Oy Rosenlew Ab:n toimitusjohtaja. Koulutukseltaan hän oli filosofian maisteri.


title: Sven-Erik Rosenlew

text: Rosenlew kirjoitti ylioppilaaksi Porin ruotsalaisesta yhteiskoulusta vuonna 1920, jonka jälkeen hän aloitti opinnot Helsingin yliopiston maanviljelys-taloudellisessa tiedekunnassa. Vuosina 1924–1926 Rosenlew teki opintomatkoja Ruotsiin ja Englantiin.


title: Sven-Erik Rosenlew

text: Valmistuttuaan hän työskenteli aluksi Tyrvännössä sijainneen Suontaan kartanon tilanhoitajana vuoteen 1939 saakka. Vuosina 1936–1939 Rosenlew toimi myös Oy Rosenlew Ab:n maanviljelysosaston päällikkönä. Yhtiön johtajaksi isänsä Erik Rosenlewin rinnalle hänet nimitettiin 1940 vastuualueenaan paperi- ja selluloosateollisuus.


title: Sven-Erik Rosenlew

text: Vuonna 1950 Rosenlew nimitettiin koko konsernin toimitusjohtajaksi, jossa tehtävässä työskenteli aina kuolemaansa vuoteen 1963 saakka. Sen jälkeen toimitusjohtajana aloitti hänen poikansa Gustav Rosenlew.


title: Sven-Erik Rosenlew

text: Vuorineuvoksen arvonimi Roselewille myönnettiin vuonna 1953. Samana vuonna hän peri omistukseensa Suontaan kartanon.


title: Sven-Erik Rosenlew

text: Sven-Erik Rosenlew oli myös innokas urheilumies. Hän harrasti haulikkoammuntaa ja edusti Suomea Helsingin olympialaisissa. Rosenlew toimi myös yhtiön Porin tehtaiden urheiluseuran RU-38:n puheenjohtajana.


title: HMS Pearl (1890)

text: HMS Pearl oli Britannian Kuninkaallisen laivaston Pearl-luokan kolmannen luokan (panssarikansi)risteilijä.


title: HMS Pearl (1890)

text: Alus tilattiin Pembroken telakalta. Sen köli laskettiin 1. huhtikuuta 1889 ja alus laskettiin vesille 28. heinäkuuta 1890. Alus valmistui lokakuussa 1892.


title: HMS Pearl (1890)

text: Alus myytiin romutettavaksi 1906.


title: Aulis Akola

text: Aulis (Auno) Anselmi Akola (30. maaliskuuta 1904 Salla – 3. joulukuuta 1987 Salla) oli suomalainen kirjailija.


title: Aulis Akola

text: Akolan vanhemmat olivat maanviljelijä Simo Akola ja Briitta Susanna Huhtala. Hän kävi kansakoulun ja suoritti rakennusalan opintoja 1942–1945. Akola oli naimisissa vuodesta 1955 Tyyne Monton kanssa.


title: Aulis Akola

text: Kuolajärvellä asunut Akola joutui sodan aikana evakoksi Veteliin ja palasi sieltä Sallaan 1950-luvulla. Akola toimi sääaseman hoitajana Sallassa 1961–1972 aina eläkkeelle siirtymiseensä saakka.


title: Aulis Akola

text: Akola julkaisi useita omakustannekirjoja ja kirjoitti myös runoja sekä sävelsi joitain niistä. Akola kirjoitti myös lehtiin käyttäen nimimerkkiä "Haavi".


title: Rosenqvist

text: Rosenqvist, Rosenquist on muun muassa seuraavien sukunimi:


title: Ole Rosenqvist

text: Georg Olof (Ole) Rosenqvist (24. marraskuuta 1893 Helsinki – 8. kesäkuuta 1961 Helsinki) oli Porvoon hiippakunnan järjestyksessä toinen piispa.


title: Ole Rosenqvist

text: Rosenqvist oli Åbo akademin lehtori 1926–1930, käytännöllisen teologian professori 1930–1954 ja rehtori 1942–1950. Kirkkoneuvos 1944–1954. Porvoon hiippakunnan piispa hän oli 1954–1961.


title: Ole Rosenqvist

text: Hänen vanhempansa olivat dogmatiikan professori G. G. Rosenqvist ja Fanny Rosina Forstén.. Ole Rosenqvist avioitui vuonna 1918 Ebba Linnea Pomoellin kanssa.


title: Jurassic Park Rapids Adventure

text: Jurassic Park Rapids Adventure on koskenlaskua muistuttava huvipuistolaite, joka sijaitsee The Lost World -alueella Universal Studios Singaporessa Resorts World Sentosassa, Sentosan saarella, Singaporessa.


title: Kalle Krappe

text: Kaarlo Fredrik (Kalle) Krappe (10. toukokuuta 1904 Lappi Tl – 19. helmikuuta 1983) oli suomalainen pakinoitsija ja kirjailija.


title: Kalle Krappe

text: Krappe toimi jatkosodan alkuvaiheissa JR 56:n I pataljoonan kranaatinheitinjoukkueen ykkösheittimen johtajana. Hän joutui jättämään rintamapalvelun terveydellisistä syistä marraskuussa 1941.


title: Kalle Krappe

text: Krappe kirjoitti pakinoita ja runoja.


title: Hecht

text: Hecht on saksalainen sukunimi ja tarkoittaa haukea. Se on seuraavien henkilöiden sukunimi:


title: Gustaf Fredrik Rotkirch

text: Gustaf Fredrik Rotkirch (25. maaliskuuta 1815 Vihti – 24. maaliskuuta 1884 Turku) oli Turun hovioikeuden presidentti. Hän suoritti tuomarintutkinnon 1836 ja varatuomarin arvon hän sai 1839. Rotkirch toimi oikeusosaston senaattorina 1862–1868 ja Turun hovioikeuden presidenttinä 1868–1884. Valtiopäivämies hän oli 1863–1864 ja 1867.


title: Gustaf Fredrik Rotkirch

text: Hänen ensimmäinen puolisonsa oli Aurora Teresia Rotkirch (k. 1859), toinen vuodesta 1861 Sigrid Augusta Armfelt (k. 1911).


title: Heikki Eskelinen (yhteiskuntatieteilijä)

text: Heikki Eskelinen on joensuulainen yhteiskuntatieteen tohtori, joka jäi eläkkeelle Itä-Suomen yliopiston Karjalan tutkimuslaitoksen yhteiskuntatieteellisen aluetutkimuksen professorin virasta syyskuussa 2016. Hänen tutkimuskohteitaan ovat olleet erityisesti aluepolitiikka ja raja-alueet. Hän hoiti Jean Monnet -professuuria 2000-luvun alussa vuoteen 2007.


title: Rotkirch

text: Rotkirch (kirjoitetaan myös von Rothkirch) on vanha saksalainen aatelissuku, joka on edustettuna myös Ruotsin ja Suomen aatelissa. Nimi lausutaan suomenruotsalaisittain yleensä [ruːtširk], mutta myös saksalaisittain [roːtkirh].


title: Rotkirch

text: Suku on keskiaikaista aatelia ja lähtöisin Liegnitzistä Sleesiasta, jossa vuonna 1302 mainitaan eläneen Woycecho von Rothkirche -niminen ritari, jolla oli patronaattioikeus Rothkirchin kirkkoon. Pohjoismaisen sukuhaaran varhaisin tunnettu esi-isä on 1500-luvun puolivälissä Liegnitzissä elänyt Hans von Rothkirch. Hänen pojanpoikansa poika, eversti Hans Rotkirch (1595–1654) tuli 1617 Ruotsin palvelukseen ja hänet naturalisoitiin vuonna 1634 Ruotsin aateliin, jossa suku sai numeron 175. Suku korotettiin Ruotsissa vuonna 1778 ritaristoon, aatelin toiseen luokkaan. Suomeen suku asettui isonvihan jälkeen ja Suomen ritarihuoneen järjestäytymisen yhteydessä vuonna 1818 se merkittiin aateliseksi suvuksi numero 12. Vaasan hovioikeuden presidentti Carl Fredrik Rotkirch korotettiin vuonna 1832 edelleen vapaaherraksi ja hänen sukuhaaransa esiteltiin kaksi vuotta myöhemmin vapaaherrallisena sukuna numero 32. Tämä haara kuitenkin sammui mieslinjalta vuonna 1866 ja lopullisesti 1927. Koko suku sammui Ruotsissa mieslinjalta vuonna 1857, mutta erään Suomesta muuttaneen suvun jäsenen sukuhaara sai uudelleen edustusoikeuden Ruotsin ritarihuoneella vuonna 1975.


title: Rotkirch

text: Eräs sukuhaara muutti Ruotsista 1720-luvulla Liivinmaalle ja liitettiin myös sikäläiseen ritarihuoneeseen vuonna 1747. Se levittäytyi myöhemmin myös Viroon ja Inkeriin, mutta on sittemmin luultavasti samunut.


title: Runar Björklöf

text: Runar Rafael Björklöf (21. syyskuuta 1911 Pohja – 16. kesäkuuta 1998) oli suomalainen pika- ja keskimatkojen juoksija.


title: Runar Björklöf

text: Björklöf voitti 800 metrin juoksun Suomen mestaruuden vuosina 1945 ja 1946. Mestaruuksien lisäksi Björklöf voitti 400 metrillä pronssia vuonna 1945, 800 metrillä pronssia vuonna 1940 ja 1 500 metrillä pronssia vuonna 1946.


title: Runar Björklöf

text: Runar Björklöf oli mukana 800 metrin juoksussa yleisurheilun Euroopan-mestaruuskilpailuissa Oslossa vuonna 1946, jossa jäi ajallaan 1.55,8 alkueriin. Björklöfin ennätys 400 metrillä oli 50,2 (1941), 800 metrillä (1.53,2) ja 1500 metrillä (3.55,2). Hän edusti seuratasolla HIFK:ta.


title: Johannes Rudbeckius

text: Johannes Rudbeckius (1581–1646) oli ruotsalainen pappi. Hän opiskeli ensin Ruotsissa, sen jälkeen Wittenbergin yliopistossa, jossa hän valmistui filosofian maisteriksi 1603. Hän oli Uppsalan yliopiston professori usealla oppialalla: matematiikan vuodesta 1604, heprean 1609 ja teologian 1611. Hän oli hovisaarnaaja vuodesta 1613. Hän väitteli teologian tohtoriksi 1617. Vuodesta 1619 hän oli Västeråsin piispa. Hän oli Kustaa II Aadolfin mukana tämän Venäjän-retkellä 1614–1615.


title: Johannes Rudbeckius

text: Rudbeckius oli Ruotsin kirkon merkittävimpiä piispoja. Hän perusti Västeråsiin Ruotsin ensimmäisen lukion. Hänet sivuutettiin arkkipiispan valinnassa, koska hän valtiopäivillä 1624–1625 ja 1636 vastusti kirkon johdon keskittämistä valtiovallalle.


title: Johannes Rudbeckius

text: Olof Rudbeck vanhempi oli hänen poikansa ja Olof Rudbeck nuorempi pojanpoikansa.


title: Raatokukat

text: Raatokukat ("Stapelia") on oleanterikasveihin kuuluva suku.


title: Raatokukat

text: Raatokukat ovat monivuotisia mehikasveja. Sen kukka jäljittelee pilaantuvaa lihaa tuoksullaan, väreillään ja pintarakenteellaan. Tällä tavalla se houkuttelee kärpäsiä ja muita hyönteisiä käyttääkseen niitä pölyttäjinä. Kasvissa vierailevaan hyönteiseen tarttuu siitepölyä, jonka se kuljettaa mukanaan seuraavaan kasviin. Myös muita raatoa jäljitteleviä kasveja kutsutaan raatokukiksi (esim. täpläraatokukka eli "Orbea variegata"). Suvun tieteellinen nimi tulee kasvitieteilijä Johannes van Stapelin nimestä.


title: Raatokukat

text: Varret ovat väritykseltään yleensä punavihreitä, varsien paksuudet vaihtelevat 5–50 mm välillä. Vartta pitkin kulkee pitkittäin nystyrärivejä, mikä tekee varresta neliömäisen. Nystyrässä kasvaa kasvin surkastunut lehti.


title: Raatokukat

text: Kukat ovat tähdenmuotoisia. Väriltään ne ovat yleensä punaisia, purppuroita tai keltaisia, usein erikoisesti kuvioituja. Eri lajien kukkien koot vaihtelevat 5–400 mm välillä, mutta muodoltaan ne ovat hyvin samankaltaisia. Terälehdet ovat pitkiä ja teriö suhteessa pieni. Suurikukkaisilla lajeilla kukat ovat yleensä lähellä maata, pienikukkaisilla ne ovat kerroksittain eri korkeuksilla. Kukinta-aikaan kukat aukeavat sarjassa. Ne ovat yleensä lyhytikäisiä, mutta joillakin kasveilla kukat avautuvat sarjamaisesti pidentäen siten kukinta-aikaa.


title: Raatokukat

text: Hedelmät ovat hienon karvan peittämiä tuppiloita. Hedelmä saatta sisältää joskus useita siemeniä. Siemen on kevyt, siinä on karvoja ja reunoissa siipimäiset ulokkeet, joiden ansiosta se lentää hyvin tuulessa.


title: Raatokukat

text: Raatokukat kasvavat Afrikan kuivilla seuduilla tropiikista eteläiseen Afrikkaan. Tietyllä alueella kasvavat kasvit ovat hajallaan ja kasvien määrä alueella vaihtelee suuresti ajallisesti. Raatokukat kasvavat miltei missä tahansa ympäristössä, mutta parhaiten ne viihtyvät kuivassa maaperässä. Useimmat lajit ovat lyhytikäisiä.


title: Andrej Rudnev

text: Andrej Dmitrijevitš Rudnev (; 1. maaliskuuta 1878 Pietari, Venäjän keisarikunta – 31. heinäkuuta 1958 Helsinki, Suomi) oli venäläissyntyinen suomalainen kielitieteilijä, pianisti ja musiikkipedagogi. Hän oli Pietarin yliopiston professori 1918, myöhemmin 1940–1947 hän oli Helsingin yliopiston venäjän kielen lehtori ja opetti Sibelius-Akatemiassa. Hän julkaisi tutkimuksia mongolien kielestä ja kulttuurista ja teki pianosovituksia orkesteriteoksista.


title: Täpläapinankukka

text: Täpläapinankukka ("Mimulus guttatus") on suurikukkainen, monivuotinen laji apinankukkien suvussa.


title: Täpläapinankukka

text: Täpläapinankukka kasvaa 20–40 cm korkeaksi. Varret ovat yläosistaan nystykarvaiset. Lehdet ovat vastakkain ja silposuoniset. Lehtilapa on puikea, tylppäkärkinen ja nirhalaitainen. Kukinto on nystykarvainen, harsu latvaterttu. Kukkia voi olla myös yksittäin lehtihangoissa. Kukkaperät ovat 12–25 mm pitkiä. Kukan teriö on vastakohtainen ja kooltaan 30–40 mm pitkiä. Teriön alahuuli on kolmiliuskainen ja ylähuuli kaksiliuskainen, nielu on avoin. Väriltään teriö on keltainen ja punatäpläinen. Suomessa täpläapinankukka kukkii heinä-elokuussa. Kasvin kota on 10 mm pitkä ja munamainen.


title: Täpläapinankukka

text: Laji muistuttaa toista apinankukkalajia, kelta-apinankukkaa ("Mimulus luteus"), jonka kanssa se saattaa myös risteytyä. Risteymä tunnetaan nimellä tarha-apinankukka ("Mimulus" × "hybridus").


title: Täpläapinankukka

text: Alun perin täpläapinankukka on kotoisin läntisestä Pohjois-Amerikasta, jossa sitä kasvaa yleisenä Kaliforniasta Kanadan eteläosiin ja harvinaisempana aina Alaskaan saakka. Paikoitellen lajia kasvaa myös Yhdysvaltain itäosissa, mutta siellä se on tulokaslaji. Tulokkaana täpläapinankukka on levinnyt myös Eurooppaan, jonne se tuotiin alun perin koristekasviksi. Ensimmäiset havainnot sen leviämisestä luontoon ovat Puolasta vuodelta 1824. Ruotsista ensimmäinen havainto luonnosta on vuodelta 1846. Lajia tavataan nykyisin Britteinsaarilla ja mantereella Pohjois-Ranskasta Saksan läpi Puolaan ja pohjoisessa Fennoskandiaan. Lajia on tavattu myös Alppien alueella, Länsi-Venäjällä ja paikoin Balkanin alueella. Tulokkaana täpläapinankukkaa tavataan myös Argentiinassa ja Uudessa-Seelannissa.


title: Täpläapinankukka

text: Suomessa laji on uustulokas, josta ensimmäinen havaintotieto on kirjattu ylös vuonna 1851 Inkoosta. Nykyään lajia voi tavata siellä täällä eri puolilla maata aina Keski-Lappia myöten. Ainakin Lounais-Suomessa se on vakiintunut lajistoon.


title: Täpläapinankukka

text: Täpläapinankukka on kosteiden kasvupaikkojen laji. Se kasvaa niin rannoilla kuivalla maalla kuin matalassa vedessäkin. Kasvin siemenet leviävät veden mukana uusille kasvupaikoille, mutta siementen leviäminen lintujen mukana on myös mahdollista. Suomessa sitä on tavattu ojissa ja puroissa asumusten läheisyydessä.


title: Täpläapinankukka

text: Täpläapinankukkaa kasvatetaan myös puutarhojen koristekasvina.


title: Rohtotulikukka

text: Rohtotulikukka ("Verbascum phlomoides") on tulikukkien suvun laji, jota esiintyy Euroopassa. Se on kaksivuotinen tiheäkarvainen ruoho, joka kasvaa kolmestakymmenestä sataan senttimetriä korkeaksi. Kukinto on haaraton kerrannaiskukinto. Teriöt ovat keltaisia ja karvaisia.


title: Käentulikukka

text: Käentulikukka ("Verbascum lychnitis") on tulikukkien suvun laji, jota esiintyy Euroopassa. Se on kaksivuotinen tiheäkarvainen ruoho, joka kasvaa 50–120 senttimetriä korkeaksi. Ruusukkeena kasvavien aluslehtien lapa on muodoltaan puikeasta pitkulaiseen. Kukinto on tavallisesti haarainen kerrannaiskukinto. Teriöt ovat keltaisia tai valkoisia.


title: Kevätsyyläjuuri

text: Kevätsyyläjuuri ("Scrophularia vernalis") on syyläjuurien suvun laji, jota esiintyy Euroopassa. Lajia kasvatetaan myös koristekasvina.


title: Kevätsyyläjuuri

text: Kaksi- tai monivuotinen kevätsyyläjuuri kasvaa 20–100 cm korkeaksi. Kasvi on nystykarvainen ja sen lehdet ovat vastakkain. Lehtilapa on on leveänpuikea, laidaltaan kerrannaissahainen ja tyvi herttamainen tai tylppä. Kukinto on lehtihankainen, terttumainen viuhkosto. Kaksineuvoiset kukat ovat kooltaan pieniä. Kukan verhiö on viisiliuskainen ja säteittäinen. Keltainen teriö on 6–8 mm pitkä, vastakohtainen, lyhyttorvinen ja väljä. Teriön laide on usein kaksihuulinen. Suomessa kevätsyyläjuuri kukkii toukokuussa. Kota on laitaluomainen.


title: Kevätsyyläjuuri

text:
Kevätsyyläjuuri on alkujaan kotoisin Etelä- ja Keski-Euroopasta.
Suomessa lajia tavataan villiintyneenä etelärannikolla Uudellamaalla ja Varsinais-Suomessa. Uudellamaalla lajia tavataan harvinaisena mutta vakiintuneena uustulokkaana, muualla laji on satunnainen.


title: Kevätsyyläjuuri

text: Suomessa kevätsyyläjuurta tavataan toisinaan luonnossa viljelyjäänteenä.


title: Kevätsyyläjuuri

text: Kevätsyyläjuurta käytetään puutarhoissa koristekasvina.


title: Petokärpäset

text: Petokärpäset ("Asilidae") on kärpästen heimo. Petokärpäsiä on maailmanlaajuisesti 5500 lajia. Suomessa lajeja on noin 40. Heimon nimi johtuu kärpästen elintavasta, mutta petona eläviä kärpäslajeja on myös muissa heimoissa (mm. sukaskärpäsiin kuuluvan "Coenosia"-suvun lajit).


title: Petokärpäset

text: Petokärpäset ovat hyvin vaihtelevia ulkonäöltään, toiset ovat tanakoita ja hyvin karvaisia, toiset hentoja ja karvattomia. Naama on kuitenkin yleensä karvainen. Niillä on leveä eturuumis ja suippeneva takaruumis. Kärpästen joukossa ne ovat keskisuuria tai suuria. Päässä on suora ja kova imukärsä, jolla ne puhkaisevat saaliinsa ihon. Tuntosarvissa on kolme osaa, joista viimeinen on pidentynyt. Kahden verkkosilmän välisessä syvennyksessä on kolme pistesilmää.


title: Petokärpäset

text: Aikuiset syövät saalistamiaan hyönteisiä. Petokärpäsen imukärsä on kehittynyt suoraksi ja kovaksi saaliin panssarin puhkaisemiseksi. Ne syövät lähes kaikkia pikkuötököitä, myös toisia kärpäsiä. Toukat syövät mätänevää kasviainesta, toisia hyönteisiä tai niiden toukkia ja munia.


title: Petokärpäset

text: Petokärpäset elävät monenlaisissa ympäristöissä; kosteissa niitty-ympäristöissä, kuivilla ja hiekkaisilla alueilla tai metsän reunalla. Naarat munivat hiekkaan, maahan tai kasvillisuuteen. Toukat elävät maassa tai mätänevässä puussa.


title: Petokärpäset

text: Kärpäset saalistavat väijymällä tähystyspaikalla sopivaa saalista. Ne voivat napata saaliin kiinni jopa suoraan ilmasta. Koiraat voivat pyydystää naaraita samalla tavalla.


title: Härmäkannusruoho

text: Härmäkannusruoho ("Linaria genistifolia") on kannusruohojen suvun laji, jota esiintyy Euroopassa. Se on monivuotinen kaljuvartinen ruoho, joka kasvaa 20–60 senttimetriä korkeaksi. Sinivihreät lehdet sijaitsevat varressa kierteisesti. Kukinto on latvaterttu jossa teriöt ovat keltaisia ja niissä pitkä kannus. Siemenet ovat särmikkäitä, hyvin vähän siipipalteisia.


title: Zoom corporation

text: Zoom on japanilainen musiikkilaitevalmistaja. Zoom tunnetaan alun perin kitaraefektipedaaleistaan, mutta sittemmin yritys on alkanut valmistaa myös ääni- ja videotallentimia.


title: Zoom corporation

text: Zoomin suomalainen maahantuoja on Studiotec Oy.


title: Volkswagen Golf VII

text: Volkswagen Golf VII on Volkswagenin Golf-mallin seitsemäs sukupolvi, jota on valmistettu vuodesta 2012 lähtien. Vuonna 2014 sen rinnalle tuli tila-automainen Golf Sportsvan, joka korvasi Golf Plussan.


title: Volkswagen Golf VII

text: Seitsemännen sukupolven Golf esiteltiin Pariisin autonäyttelyssä syksyllä 2012. Auto perustuu Volkswagen Groupin modulaariselle MQB-pohjalevylle, jonka ansiosta se on edeltäjäänsä kevyempi. Golf kasvoi 59 millimetriä akseliväliltään, 56 millimetriä kokonaispituudeltaan ja 13 millimetriä leveydeltään, mutta on 28 millimetriä aiempaa matalampi.


title: Volkswagen Golf VII

text: Vuoden 2012 Euro NCAP -kolaritestistä Golf sai tulokseksi täydet viisi tähteä.


title: Volkswagen Golf VII

text: Bensiinimoottoreina olivat aluksi 1,2 TSI (85/105 hv) ja 1,4 TSI (122/140 hv). Dieselmoottoreina olivat 1,6 TDI (105 hv) ja 2,0 TDI (150 hv), keväällä 2013 valikoimaa täydensi 1,6-litraisen 90-hevosvoimainen versio, samana kesänä myös 110-hevosvoimainen. Kevään uutuusmoottorina oli lisäksi maakaasua polttoaineenaan käyttävä 1,4 TGI (110 hv).


title: Volkswagen Golf VII

text: Keväällä 2013 tulivat urheilulliset Golf GTI- ja GTD-mallit. GTI:n moottorina oli 2,0 TSI (220 hv), GTD:ssä 2,0 TDI 184-hevosvoimaisena.


title: Volkswagen Golf VII

text: Frankfurtin autonäyttelyssä syksyllä 2013 esiteltiin sähköauto e-Golf. Sen moottori tuottaa 115 hevosvoimaa tehoa ja maksimaalinen toimintamatka on noin 190 kilometriä. Seuraavana vuonna tuli markkinoille plug-in-hybridimalli Golf GTE, jossa 1,4 TSI (150 hv) -moottorin apuna on 102 hevosvoiman tehoinen sähkömoottori. Niiden käytettävissä oleva yhteisteho on 204 hevosvoimaa. Hybriditekniikka on sama kuin Audi A3 e-tronissa.


title: Volkswagen Golf VII

text: Malliston huipulle esiteltiin vuoden 2013 lopulla Golf R, jossa 2,0-litraisen TSI-moottorin teho on nostettu 300 hevosvoimaan.


title: Volkswagen Golf VII

text: Keväällä 2014 suurempitehoisen 1,2 TSI:n teho nousi 110 hevosvoimaan ja 1,4 TSI:n tehovaihtoehdoiksi tulivat 125 ja 150 hevosvoimaa. 1,6 TDI:n 105-hevosvoimainen versio poistui. Samana kesänä vain Pohjois-Amerikassa tuli tarjolle 1,8 TSI (172 hv), jonka yhteydessä automaattivaihteisto on DSG-kaksoiskytkinvaihteiston sijaan perinteinen kuusiportainen "Tiptronic". Kyseinen moottori tuli seuraavana keväänä myös Euroopan markkinoille 180-hevosvoimaisena ja kaksoiskytkinvaihteistolla, mutta vain maastohenkiseen Golf Alltrackiin.


title: Volkswagen Golf VII

text: Toinen kevään 2015 uutuusmoottori oli kolmisylinterinen 1,0 TSI (115 hv).


title: Volkswagen Golf VII

text: Vuoden 2016 alussa GTI:stä tuli tarjolle 265-hevosvoimainen Clubsport-erikoismalli. Samana syksynä tuli myös 310-hevosvoimainen GTI Clubsport S, jota valmistettiin rajoitettu 400 kappaleen erikoiserä. Molemmat mallit olivat markkinoilla kevättalveen 2017 saakka.


title: Volkswagen Golf VII

text: Loppuvuonna 2016 Golf koki kasvojenkohotuksen, jossa tehtiin uudistuksia muun muassa puskureihin ja ajovaloihin. Uusia varusteita ovat LED-ajovalot ja -takavalot, suurempi 9,2-tuumainen kosketusnäyttö sekä 12,3-tuumainen digitaalimittaristo. Uutena moottorina esiteltiin 1,5 TSI Evo (130/150 hv), lisäksi 1,2 TSI korvattiin 85-hevosvoimaisella versiolla 1,0-litraisesta. Golf GTI:n teho nousi 230 hevosvoimaan ja R-mallin 310 hevosvoimaan. Kesällä 2017 150-hevosvoimainen 1,4 TSI poistui.


title: Volkswagen Golf VII

text: Moottorit


title: Efraim Otto Runeberg

text: Efraim Otto Runeberg (1722–1770) oli ruotsalais-suomalainen maanmittari ja kirjoitti taloustieteestä. Hän muutti Suomeen 1750 maanmittauskomission johtajaksi, organisoi maanmittauksen ja johti erityisesti Pohjanmaalla tehtyä isojakoa. Hän esitti maankohoamista syyksi maatumiseen.


title: Birger Runeberg

text: Birger Runeberg (26. kesäkuuta 1875 Helsinki – 28. joulukuuta 1938 Helsinki) oli Helsingin yliopiston kirurgian ylimääräinen professori 1921–1930, vuodesta 1930 vuoteen 1938 varsinainen professori.


title: Birger Runeberg

text: Hänen isänsä oli Johan Wilhelm Runeberg ja isoisänsä Johan Ludvig Runeberg. Birger Runeberg oli naimisissa Emmy Sarah Runebergin (1884–1963) kanssa.


title: Theodoricus Petri Rutha

text: Theodoricus Petri Rutha eli Didrik Ruuth t. Ruuta (s. n. 1560, k. ennen 1617) oli porvoolainen yloppilas, maisteri 1584. Hän opiskeli Rostockin yliopistossa, jossa ollessaan hän julkaisi 1582 Ruotsissa ja Suomessa käytettyjä osaksi keskiaikaisia latinankielisiä lauluja ja niiden nuotteja nimellä "Piae cantiones ecclesticae et scholasticae veterum episcoporum". Myöhemmin 1597–1598 hän oli Länsipohjassa käskynhaltijana, mutta joutui Sigismundin kannattajana pakenemaan Puolaan ja kuoli siellä.


title: Martti Ruuth

text: Martti Johannes Ruuth (s. 30. lokakuuta 1870 Enonkoski – 8. toukokuuta 1962 Helsinki) oli suomalainen opettaja, dosentti, kirkkohistorioitsija ja professori.


title: Martti Ruuth

text: Ruuth toimi Helsingin suomalaisen normaalilyseon lehtorina vuosina 1902–1918. Vuonna 1918 punaiset vangitsivat Ruuthin perheineen ja kuljettivat Hämeenlinnaan. Vangitsemisesta, lyhyeksi jääneestä vankeusajasta Hämeenlinnassa ja vankeudesta vapautumisesta on säilynyt Ruuthin oma muistelmakuvaus. Vuosina 1918–1922 hän toimi Helsingin yliopiston ylimääräisenä professorina, josta nousi koulussa varsinaisen professorin virkaan vuonna 1922 ja toimien siinä virassa aina vuoteen 1937 saakka. Hän toimi myös Kotimaa-lehden päätoimittaja vuosina 1919–1943 sekä Suomen kirkkohistoriallisen seuran sihteerinä 1920–1933 ja sen puheenjohtajana vuosina 1934–1958.


title: Martti Ruuth

text: Ruuthin vanhemmat olivat ruukinpappina Enonkoskella ja sittemmin kappalaisena Mäntyharjulla toiminut, Askolasta kotoisin oleva Ismael Ruuth (1828–1875) ja hänen sysmäläinen vaimonsa Charlotta Wilhelmina Blondine Boisman (1828–1907). Ruuth oli perheen seitsemästä lapsesta nuorin. Lapsikatraaseen kuuluivat hänen lisäkseen tyttäret Martta (Saloheimo), Alima (Cantell) ja Naemi sekä pojat Otto, Karl ja Hanniel (Hanno). Isä Ismael Ruuth kuoli Mäntyharjussa malariaan, kun Martti Ruuth oli vain viisivuotias. Blondine Ruuthin leskenvuosien täytyttyä Mäntyharjussa perhe muutti Helsinkiin, jossa äiti piti koulukotia, ja Martti Ruuth pääsi Normaalilyseoon oppilaaksi.


title: Martti Ruuth

text: Martti Ruuth solmi avioliiton 1903 Helsingistä kotoisin olevan opettaja Anna Maria Boxströmin kanssa, jonka vanhemmat olivat valtioneuvos Adolf Boxström ja Julia Alfthan. Ruuthit saivat neljä lasta: Anna-Maija (1908–1911), kaksospojat Hanno Ismael (1910–1933) ja Martti Adolf (vuodesta 1935 Ruutu) (1910–2005), joista jälkimmäinen tuli tunnetuksi historiantutkijana, koulutuspolitiikkona ja musiikkimiehenä. Jaakko Torsten (vuodesta 1935 Ruutu) (1913–2005) tuli puolestaan tunnetuksi diplomi-insinöörinä sekä Porin puuvillan johtajana.


title: Wilhelm Ruuth

text: Johan Wilhelm Ruuth (12. toukokuuta 1854 Rauma – 18. maaliskuuta 1928 Helsinki) oli suomalainen historioitsija.


title: Wilhelm Ruuth

text: Ruuthin vanhemmat olivat kauppalaivuri Johan Ruuth ja Edla Charlotta Hahnsson. Hän pääsi ylioppilaaksi Vaasan kymnaasista 1872 ja valmistui Helsingin yliopistosta filosofian kandidaatiksi 1876 ja lisensiaatiksi 1882. Hän oli Valtionarkiston arkkivaari vuodesta 1905 ja valtionarkistonhoitaja vuosina 1917–1926. Hän julkaisi paikallishistorioita, muun muassa Turun, Porin, ja Viipurin kaupunkien historiat. Hän toimi Maailmanhistoria-julkaisun päätoimittajana 1912–1922. Hän sai professorin arvonimen 1921. Ruuthin ja hänen vaimonsa Hiljan, o.s. Tolpo, poika oli aktivisti, tutkija ja suomalaisuuden teoreetikko Yrjö Ruuth, myöhemmin Ruutu.


title: Jere Forsberg

text: Jere Aleksi Juhani Forsberg (s. 3. maaliskuuta 1994 Kotka) on suomalainen jousiampuja ja paraolympiavoittaja. Hän on alaraajahalvautunut ja ampuu nuolia pyörätuolista. Suomessa hän on kilpaillut myös terveiden kilpailuissa. Seuratasolla hän edustaa Kotkan Piiliä.


title: Jere Forsberg

text: Forsberg voitti kultaa Lontoon paralympialaisissa 2012 taljajousen avoimessa luokassa, jonka finaalissa hän voitti yhdysvaltalaisen Matt Stutzmanin 6–4. Marraskuussa 2013 hän voitti samassa luokassa parajousiammunnan MM-hopeaa. Vuonna 2013 Forsberg palkittiin Urheilugaalassa Vuoden läpimurto -palkinnolla.


title: Jere Forsberg

text: Forsberg kirjoitti ylioppilaaksi Karhulan lukiosta keväällä 2013.


title: Albert Hammond

text: Albert Hammond (s. 18. toukokuuta 1944) on gibraltarilainen muusikko, lauluntekijä ja levytuottaja.


title: Albert Hammond

text: Albert Hammond syntyi Lontoossa, minne hänen vanhempansa oli evakuoitu toisen maailmansodan takia. Hän kasvoi kuitenkin Gibraltarilla ja hänestä tuli kaksikielinen (englanti ja espanja), mistä hänelle oli hyötyä uran varrella. Hän lauloi kirkkokuorossa, kiinnostui popmusiikista ja opetteli soittamaan kitaraa.


title: Albert Hammond

text: Hammond tuli murrosikään juuri kun popmusiikki villitsi brittiläistä nuorisoa. Vuonna 1958 hän esiintyi ystävänsä kanssa espanjalaisilla klubeilla, ja pian hänestä tuli Diamond Boys -nimisen yhtyeen keskeinen hahmo. Yhtye esitti englantilaista ja espanjalaista rokkia ja julkaisi pian ensimmäisen levynsä. Yhtyeen hajottua Hammond muutti Englantiin ja alkoi kirjoittaa omia lauluja yhdessä Mike Hazelwoodin kanssa. He perustivat myös yhtyeen nimeltä Family Dogg. Hammondin ja Hazelwoodin yhteinen levy "It Never Rains in Southern California" menestyi Yhdysvalloissa.


title: Albert Hammond

text: 1970-luvun lopulla Hammond teki kahta uraa: hän oli suosittu sekä englannin- että espanjankielisessä musiikkimaailmassa.


title: Albert Hammond

text: Hammondin poika, Albert Hammond nuorempi, on The Strokes -yhtyeen kitaristi ja tekee myös soolouraa. Tämän äiti on argentiinalainen Claudia Fernandez.


title: Albert Hammond

text: Hammond on julkaissut neljänkymmenen vuoden aikana kahdeksan albumia, joista monista on tehty useita versioita.


title: Major League Baseball -kausi 1894

text: Major League Baseball -kausi 1894 käsitti ainoastaan National Leaguen, virallisesti "National League and American Association". Joukkueita liigassa oli 12. Kauden päätteeksi liigan kaksi parasta joukkuetta ratkaisivat Temple Cupin voiton. Cupista pelattiin ensimmäisen kerran.


title: Major League Baseball -kausi 1894

text: Temple Cup-sarjassa Giants voitti helposti Oriolesin suoraan neljässä pelissä. Alkuperäisen sopimuksen mukaan piti pääsylipputulot jakaa suhteessa 65-35. Orioles oli kuitenkin sopinut Giantsin kanssa 50-50 jaosta, jolloin heille ei jäänyt suurempaa motivaatiota pelata tosissaan sarjan voitosta. Katsojamäärä neljässä ottelussa oli kuitenkin erittäin hyvä, yhteensä 56 000 katsojaa eli keskimäärin 14 000 per peli. Huomattavasti enemmän verrattuna runkosarjan keskiarvoon, 5 600.


title: HMS Charity (R29)

text: HMS Charity (viirinumero R29) oli Britannian Kuninkaallisen laivaston Ch-luokan hävittäjä.


title: HMS Charity (R29)

text: Alus tilattiin John I. Thornycroft and Companyltä Woolstonista. Sen köli laskettiin 9. heinäkuuta 1943 ja alus laskettiin vesille 30. marraskuuta 1944. Alus valmistui 19. marraskuuta 1945.


title: HMS Charity (R29)

text: Alus oli valmistuttuaan koulutettavana Maltalla tammikuussa 1946, jonka päätyttyä se liitettiin Välimeren laivaston 1. hävittäjälaivueeseen.


title: HMS Charity (R29)

text: Alus siirrettiin 15. joulukuuta 1958 Yhdysvalloille, joka siirsi aluksen edelleen Pakistanille. "Shah Jehaniksi" nimetty alus lähti 10. tammikuuta 1959 Pakistaniin. Intian ja Pakistanin välisen sodan puhjettua alus liitettiin 7. syyskuuta 1965 laivasto-osastoon, jonka muut alukset olivat "Babur", "Khaibar", "Badr", "Alamgir" ja "Jahangir". Osasto lähti Karachista tulittaakseen Dwarkaa 8. syyskuuta vastaisena yönä. Tulitoimintaa kesti vain neljä minuuttia, jona aikana kukin aluksista ampui noin 50 kranaattia.


title: Final Combat (videopeli)

text: Final Combat (suom. "Lopullinen Taistelu") on kiinalaisen XunLei Gamesin kehittämä ja julkaisema ilmainen, verkossa pelattava ensimmäisen persoonan ammuntapeli kaikenikäisille. Peli julkaistiin vuonna 2011, mutta sai erityisesti Internetissä vakavaa kritiikkiä, johtuen sen huomattavista samankaltaisuuksista ja -näköisyyksistä toisiin peleihin. Final Combatin tuottaja Troy Horton ei kuitenkaan vastaa tähän mitään.


title: Final Combat (videopeli)

text: Pelaajan valittua palvelimen, hän valitsee liittyykö punaiseen vaiko siniseen tiimiin. "Pelin aloitus" napin painettua ja latausruudun häivyttyä hän valitsee yhdeksästä hahmoluokasta (joita kaikkia ei ole vielä julkaistu) yhden. Tämän tehtyään hän ilmestyy oman tiiminsä pesäkkeeseen valitsemallaan hahmoluokalla. Pelaajalla on ilmestyttyään muutaman sekunnin tuhoutumattomuus, jottei vastapelaaja voisi tappaa (Tai kuten pelissä välillä käytetään termiä "pidättää") pelaajaa heti tämän ilmestyttyä. Jos pelaaja kuolee (ns. pidätetään) kuvakulma osoittaa hänen tappajaansa, ja hetken kuluttua pelaaja ilmestyy kentälle uudelleen.


title: Final Combat (videopeli)

text: Pelistä löytyy erilaisia pelimuotoja, kuten;


title: Final Combat (videopeli)

text: Final Combatia syytetään raskaasti toisten pelien matkimisesta, joka osoittautuu jo peliä Googlettaessa. Sen kenttäsuunnittelu, hahmosuunnittelu, pelimuodot, värimaailma, grafiikka ja monet yksityiskohdat muistuttavat monia peleistä kuten Team Fortress 2, Battlefield Heroes ja . Esimerkiksi pelin hahmoluokka "The Rocket", muistuttaa paljon Team Fortress 2:sen "Soldier" hahmoluokkaa (Kypärä myös silmillä, lähes samanlainen sinko ja asustus). Toiseksi esimerkiksi, lähes kaikki "Pelaaminen" osiossa pätee myös Team Fortress 2:seen.


title: Final Combat (videopeli)

text: Tämän wikipedia-artikkelin olemassaolosta saa varmaan myös käsityksen että peli on hyvin tunnettukin. Mutta ei ole.


Final Combat (videopeli)


title: Baseballin SM-sarja 2012

text: Baseballin SM-sarjassa 2012 pelasi vain neljä joukkuetta. Expos voitti mestaruuden.


title: Baseballin SM-sarja 2012

text: Expos ja Bullets loppuotteluun.


title: Karelia Express

text: Karelia Express on Neljä Ruusua -yhtyeen 11. studioalbumi, joka julkaistiin 13. helmikuuta 2004. Levyn on tuottanut Rauli Eskolin ja valituissa kappaleissa Jyrki Tuovinen. Albumi nousi parhaimmillaan Suomen virallisen albumilistan ensimmäiselle sijalle. Yhteensä listaviikkoja albumille kertyi 12. Levy ylitti kultarajan julkaisuvuonnaan, ja sitä on myyty yhteensä yli 18 800 kappaletta. Emma-gaalassa "Karelia Express" oli ehdolla vuoden 2004 popalbumiksi.


title: Karelia Express

text: ”Popstars” julkaistiin albumin ensimmäisenä singlenä, ja se nousi singlelistan neljännelle sijalle sekä Rumban 50 Hittiä -listan sijalle kahdeksan. Toinen single ”Elän vain kerran” nousi radiosoittolistan ja 50 hittiä -listan kärkeen. Kappaleeseen kuvattiin myös Kusti Mannisen ohjaama musiikkivideo. ”Öisellä rannalla” nousi parhaimmillaan radiolistan neljänneksi ja 50 Hittiä -listan sijalle 15. Neljäs single ”Veri” nousi radiolistan sijalle 12 ja 50 Hittiä -listan sijalle 27.


title: Karelia Express

text: Kaikki san. Ilkka Alanko, säv. Kode Koistinen sekä sov. Neljä Ruusua ja Rauli Eskolin, ellei muuta mainittu.


title: Karelia Express

text: Soundin Jari Jokirinne kehui Neljän Ruusun yhteissoittoa ja Rauli Eskolinin tuotantoa, joka tietää ”mitä Ruusujen puolia kannattaa korostaa ja mitä ei”. Hän myös kehui Ilkka Alangon sanoitusten kehittyneen. Jokirinne kuitenkin totesi "Karelia Expressin" olevan ”pelkkä jatko-osa väsähtäneeseen tarinaan, jonka juoni on tekijöiden hyppysistä jo kauan aikaa sitten kaikonnut” ja ettei albumilta löydy ”’Popstars’-renkutusta lukuun ottamatta pomminvarmaa hittibiisiä”.


title: Karelia Express

text: Neljä Ruusua


title: Karelia Express

text: Tuotanto


title: Bernd Leno

text: Bernd Leno (s. 4. maaliskuuta 1992 Bietigheim-Bissingen, Baden-Württemberg, Saksa) on saksalainen jalkapalloilija, joka edustaa Englannin valioliigassa pelaavaa Arsenalia. Pelipaikaltaan Leno on maalivahti. Häntä pidetään yhtenä Saksan lupaavimmista maalivahdeista.


title: Bernd Leno

text: Elokuussa 2011 Leno siirtyi tammikuuhun asti ulottuvalla lainasopimuksella VfB Stuttgartista väliaikaiseksi hätäkorvaajaksi Bayer Leverkuseniin, jonka maalivahdit René Adler ja Fabian Giefer loukkaantuivat kauden alla. Leno debytoi Bundesliigassa Werder Bremeniä vastaan 14. elokuuta 2011. Kauden mittaan Leno loisti peliesityksillään, ja lunasti paikkansa Leverkusenin ykkösmaalivahtina syrjäyttäen René Adlerin. Tammikuussa 2012 Lenon alun perin väliaikaisesta sopimuksesta Leverkusenin kanssa tehtiin vakituinen seuran ostettua hänet Stuttgartista. Sopimus on voimassa vuoteen 2017 asti. Syyskuussa 2011 Lenosta tuli nuorin Mestarien liigan lohkovaiheessa esiintynyt maalivahti. Leno pelasi kaikkiaan 300. ottelunsa Leverkusenin paidassa 14. huhtikuuta 2018 kun he voittivat Bundesliigassa Eintracht Frankfurtin 4-1. Kesällä 2018 Leno siirtyi edustamaan englantilaista Arsenalia.


title: Bernd Leno

text: Leno teki debyyttinsä Saksan maajoukkueessa 29. toukokuuta 2016 Slovakiaa vastaan. Hänet nimettiin Euroopan-mestaruuskilpailujen joukkueeseen vuonna 2016.


title: Ronda

text: Ronda on kaupunki Espanjan Andalusiassa Málagan maakunnassa. Kaupungissa on noin 35 000 asukasta, ja se on yksi seudun valkoisista kylistä, "pueblos blancos".


title: Ronda

text: Ronda on rakennettu korkealle Serranía de Rondan vuoristoon. Kaupungin halkaisee 120 metriä syvä El Tajo -rotko, jonka yli on rakennettu 1700-luvulla Puente Nuevo -silta. Rotkon pohjalla virtaa Guadalevínjoki. Rotkon eteläpuolella sijaitsee maurien rakentama vanhakaupunki ("La Ciudad") kapeine kujineen ja pohjoispuolella sijaitsevat uudemmat rakennukset.


title: Ronda

text: Rondassa sijaitsee yksi Espanjan vanhimmista härkätaisteluareenoista, vuonna 1785 valmistunut Plaza de Toros de Ronda. Rondan vuonna 1572 perustetussa kuninkaallisessa ratsastusakatemiassa Real Maestranza de Caballería de Rondassa on saanut alkunsa nykyaikainen härkätaisteluperinne.


title: Isosilmäkampelat

text: Isosilmäkampelat (Citharidae) on kampelakaloihin kuuluva heimo. Heimon lajeja tavataan Välimerestä, intian valtamerestä ja Tyynestämerestä.


title: Isosilmäkampelat

text: Isosilmäkampeloiden heimoon kuuluu lähteestä riippuen 4 tai 5 sukua ja 5 tai 6 lajia. Lajeja ovat muun muassa isosilmäkampela ("Citharoides macrolepis") ja välimerenkampela ("Citharus linguatula"). Heimon monofyleettisyys on eräissä tutkimuksissa asetettu kyseenalaiseksi.


title: Isosilmäkampelat

text: Isosilmäkampelat ovat pienehköjä tai keskikokoisia kaloja ja suurimmat lajit saavuttaja 36 cmn pituuden. Ruumiinmuoto on soikea ja ruumis on litteähkö. Silmät ja suu ovat kookkaat ja silmät voivat sijaita joko vasemmalla tai oikealla kyljellä. "Citharus"- ja "Citharoides"-sukujen lajeilla silmät ovat vasemmalla kyljellä ja "Brachypleura"- ja "Lepidoblepharon"-sukujen lajeilla silmät sijaitsevat oikealla kyljellä. Pyrstöevä ei ole yhtynyt selkä- ja peräevien kanssa ja vatsaevät ovat peräevästä erilliset. Isosilmäkampelalajien rintaevässä on piikki ja viisi pehmeämpää ruotoa. Isosilmäkampeloiden suomut ovat kookkaat ja karkeat. Väriltään heimon lajit ovat silmien puoleiselta kyljeltään ruskeita ja kyljessä ja evissä voi olla tummempia täpliä. Silmätön kylki on väriltään valkeahko.


title: Isosilmäkampelat

text: Isosilmäkampelalajeja tavataan Välimerestä, Intian valtamerestä ja Tyynestämerestä Japanista Australiaan. Ne el'v't lähellä pohjaa ja niiden ravinto koostuu pohjan eläimistä. Isosilmäkampelalajit ovat ruokakaloja ja niitä kalastetaan pohjatrooleilla.


title: Ramblers-orkesteri ja Matti Jurva

text: Ramblers-orkesteri ja Matti Jurva on suomalaisen Matti Jurvan kokoelma-albumi vuodelta 2012.


Luettelo Oulun julkisista taideteoksista ja muistomerkeistä sisältää Oulun puistoissa, kaduilla ja aukioilla olevat pysyvät taideteokset, jotka joko kuuluvat Oulun taidemuseon kokoelmiin, tai julkisilla paikoilla olevat yritysten, valtion tai yksityisten tonteilla sijaitsevat ja näiden omistamat teokset. Ouluun on liitetty seuraavat kunnat: Oulujoki (pääosa), Ylikiiminki, Haukipudas, Kiiminki, Oulunsalo ja Yli-Ii.


title: Luettelo Oulun julkisista taideteoksista ja muistomerkeistä

text: Erland Stenbergin vuonna 1881 paljastettu "Frans Mikael Franzénin patsas" on Oulun vanhin julkinen teos. Into Saxelinin "Vapaudenpatsas" (1920) Mannerheimin puistossa ja Tuomiokirkon edustalla oleva Wäinö Aaltosen reliefi (1922) ovat myös merkittäviä vanhoja teoksia Oulussa. Oskari Jauhiaisen nuoruudentyö "Vesaisen patsas" (1936) lon Kiimingin Vesalassa.


text: Oulun kaupunginvaltuusto päätti vuonna 1964, että julkisten rakennusten kustannusarviosta käytettäisiin korkeintaan kaksi prosenttia veistoksiin, seinämaalauksiin tai muihin taidehankintoihin. Kauko Räsäsen Nuottasaaren koulun pääsisäänkäynnin vieressä oleva kuparinen reliefi "Aapelus" (1967) on ensimmäinen prosenttiperiaatteella toteutettu taideteos Oulussa.


text: 1970- ja 1980-luvuilla Oulun julkisista taidehankinnoista järjestettiin erilaisia kilpailuja, joiden kautta rakennuskohteisiin saatiin veistoksia, maalauksia, grafiikkaa ja tekstiiliteoksia. Prosenttiperiaate jäi muutamia rakennuskohteita lukuun ottamatta lähes täysin unohduksiin 90-luvun lamavuosien aikana. 2000-luvun alussa rahoitusperiaatteen noudattamisessa on toteutettu mallia, jossa prosenttitaidetyöryhmään kuuluvat tilapalveluiden, taidemuseon ja käyttäjien edustajat sekä kohteen arkkitehti ja rakennuttaja.


title: George Rooke

text: George Rooke (1650-1709) oli brittiläinen laivastoupseeri.


title: George Rooke

text: Rooke syntyi vuonna 1650 Canterburyn lähistöllä. Hänen isänsä oli kuninkaan luottomies, joka aateloitiin vuonna 1685. Isä oli suunnitellut Rookelle lakimiehen uraa. Hän kuitenkin värväytyi laivastoon, missä hänet ylennettiin kapteeniksi vuonna 1673. Hän kunnostautui Belfaurin taistelussa 1692, jossa hän poltti kuusi ranskalaisten alusta. Nymwegenin rauhan jälkeen hän palveli Välimerellä. Hän osallistui yhdeksänvuotiseen sotaan amiraalina. Hän johti hyökkäystä Cadiziin ja paluumatkalla tuhosi Platen laivaston Vigossa. Vuonna 1704 hän osallistui Gibraltarin valtaukseen. Samana vuonna hän hyökkäsi Ranskan laivaston kimppuun Malagassa. Hän oli tyytymätön taistelun tulokseen ja vetäytyi laivaston palveluksesta 1705. Rooke kuoli vuonna 1709.


title: George Rooke

text: Rooke asettui ehdokkaaksi parlamenttivaaleissa 1696, mutta tuli valituksi vasta 1698. Hän puolusti kiivaasti laivaston asemaa. Hän luopui paikastaan terveyssyihin vedoten vuonna 1708.


title: George Rooke

text: Rooken kunniaksi pystytettiin patsas Gibraltarille vuonna 2004, kun hänen valtauksestaan oli kulunut kolmesataa vuotta.


title: Tavalliset hautajaiset

text: Tavalliset hautajaiset on Samuli Putron kolmas sooloalbumi, joka julkaistiin Kaiku Recordingsin kautta 24. elokuuta 2012.


title: Tavalliset hautajaiset

text: Albumi debytoi Suomen virallisen listan ensimmäisellä sijalla, ja se pysyi listalla yhteensä 19 viikkoa.


title: Tavalliset hautajaiset

text: Kaikki kappaleet säveltänyt ja sanoittanut Samuli Putro sekä sovittanut Eppu Kosonen.


title: Erno Laitinen

text: Erno Laitinen on suomalainen säveltäjä, sovittaja, kitaristi ja tuottaja, joka on vaikuttanut ainakin seuraavien yhtyeiden tai artistien albumeilla: Sir Elwoodin hiljaiset värit, Haloo Helsinki, The 69 Eyes, Lovex. Indica, Tiktak .


title: Induktiolataus

text: Induktiolataus tarkoittaa sähkömagneettiseen induktioon perustuvaa akkujen lataustapaa. Induktiolaturi on langattomasti toimiva latauslaite, jonka toiminta perustuu induktiolataukseen. Sähkömagneettinen induktio mahdollistaa energian siirtämisen lyhyitä matkoja ilmassa. Induktiolatureita voidaan käyttää esimerkiksi sähköhammasharjoissa ja matkapuhelimissa. Induktiolatausta on konseptoitu käytettäväksi maanteiden ajokaistoilla. Ensimmäisiä induktiolatausta hyödyntäviä ajokaistoja on kaavailtu Alankomaihin.


title: Induktiolataus

text: Induktiolataus (tai "langaton lataus") siirtää energiaa laturin ja akun välillä käyttäen laitteiden välillä olevaa muuttuvaa sähkömagneettista kenttää. Energia välittyy akkuun induktiivisen kytkennän kautta. Magneettikentästä siirtynyttä energiaa voidaan käyttää akun lataamiseen tai laitteen käyttämiseen. Ensimmäisenä langattoman latauksen puhelimiin toi Nokia, Lumia-puhelimissaan.


title: Induktiolataus

text: Induktiolaturit tyypillisesti käyttävät induktiosilmukkaa muuttuvan sähkömagneettisen kentän luomiseen. Kentän vahvistamiseksi yhden silmukan sijaan käytetään käämiä. Tähän ensiokäämiin johdetaan vaihtovirtaa, jolloin käämin ympärille muodostuu muuttuva magneettikenttä. Kun ladattavan laitteen toisiokäämi asetetaan ensiokäämin muodostamaan magneettikenttään, toisiokäämin johtimeen indusoituu muuttuva sähkövirta. Näin generoitua virtaa voidaan käyttää esimerkiksi akun lataamiseen.


title: Induktiolataus

text: Kaksi lähekkäin asetettua induktiosilmukkaa muodostavat teknisesti sähkömuuntajan.


title: Induktiolataus

text: Induktiolaturi vaatii tavallisesti kohtalaisen lyhyen etäisyyden ladattavaan laitteeseen. Suurempiin etäisyyksiin päästään säätämällä induktiosilmukat toimimaan samalla resonanssitaajuudella.


title: Induktiolataus

text: Uudemmat latausjärjestelmät pyrkivät pienentämään siirtohävikkiä käyttämällä ultraohuita käämejä, korkeampia taajuuksia sekä optimoimalla ohjauselektroniikkaa. Tämä myös mahdollistaa latureiden ja vastaanottimien pienen koon ja siten niiden käyttämisen mobiililaitteissa. Tällainen teknologia mahdollistaa perinteiseen johtimelliseen lataamiseen verrattavissa olevan latausajan.


title: Induktiolataus

text: Wireless Power Consortium julkaisi heinäkuussa 2010 langattomaan lataukseen soveltuvan Qi-standardin.


title: Gibraltarin jalkapallomaajoukkue

text: Gibraltarin jalkapallomaajoukkue edustaa Gibraltaria jalkapallokilpailuissa. Se toimii Gibraltarin jalkapalloliiton alaisuudessa. Gibraltar sai Euroopan jalkapalloliiton (UEFA) jäsenyyden toukokuussa 2013 ja Kansainvälisen jalkapalloliiton (FIFA) jäsenyyden kolme vuotta myöhemmin. Gibraltar on noin 30 000 asukkaallaan pienin UEFAn jäsenistä.


title: Gibraltarin jalkapallomaajoukkue

text: Gibraltarin päävalmentajana toimii Jeff Wood. Joukkueen tunnetuimpia pelaajia ovat pitkän ammattilaisuran Englannissa tehneet Scott Wiseman ja Danny Higginbotham.


title: Gibraltarin jalkapallomaajoukkue

text: Gibraltarin kansainvälisen jalkapallon historia alkoi huhtikuussa 1923, kun se matkusti Espanjaan pelaamaan Sevillaa vastaan ystävyysottelua. Joukkueet pelasivat kaksi ottelua, joista Gibraltar hävisi molemmat. Gibraltarin joukkue pelasi vuonna 1949 2–2-tasapelin Real Madridia vastaan.


title: Gibraltarin jalkapallomaajoukkue

text: Ensimmäinen kilpailu johon joukkue osallistui, oli Island Games vuonna 1993. Gibraltar hävisi kaikki ottelunsa, tehden vain yhden maalin, ja jäi viimeiselle sijalle lohkossaan. Vuonna 1995 isännöimissään Island Gamesissa joukkue menestyi paremmin, vaikka se hävisikin ensimmäisen ottelunsa Grönlantia vastaan. Ensimmäisen voittonsa joukkue otti Mansaaria vastaan. Toisen voittonsa se otti Angleseyta vastaan, ja eteni lohkosta välieriin. Siellä Gibraltar voitti Jerseyn 1–0, ja pääsi loppuotteluun, jossa se hävisi samoin numeroin Mansaarille.


title: Gibraltarin jalkapallomaajoukkue

text: Vuoden 1997 Island Gamesissa Gibraltar voitti ja hävisi kaksi ottelua. Playoff-vaiheessa joukkue hävisi Shetlandille. Myös vuonna 1999 joukkue jäi ilman menestystä sijoituttuaan 11:nneksi. Vuonna 2001 joukkue pelasi hieman paremmin päästen playoffeihin ja sijoittuen viidenneksi.


title: Gibraltarin jalkapallomaajoukkue

text: Vuonna 2003 Gibraltar saavutti suurinumeroisimman voittonsa koskaan kukistamalla Sarkin 19–0. Muut voittonsa joukkue saavutti Grönlantia ja Orkneyta vastaan. Joukkueen loppusijoitus oli kuudes. Vuoden 2005 turnaukseen Gibraltar ei osallistunut.


title: Gibraltarin jalkapallomaajoukkue

text: Vuonna 2006 maajoukkue osallistui FIFI Wild Cupiin, jossa se sijoittui pronssille. Vuonna 2007 Gibraltar voitti Island Gamesissa kultaa ensimmäistä kertaa voitettuaan loppuottelussa Rodoksen 4–0.


title: Gibraltarin jalkapallomaajoukkue

text: Vuonna 2012 Gibraltar voitti ensimmäistä kertaa järjestetyn International Shield -turnauksen. Turnauksen loppuottelussa se voitti Jerseyn 2–1.


title: Gibraltarin jalkapallomaajoukkue

text: Gibraltar on hakenut useasti UEFAn jäsenyyttä. Hakemukset hylättiin vuosina 1991 ja 1997. 8. joulukuuta 2006 UEFA nimesi Gibraltarin väliaikaiseksi jäsenekseen, koska urheilun kansainvälinen vetoomustuomioistuin CAS vaati sitä. Espanjan jalkapalloliitto vastusti jyrkästi Gibraltarin hyväksymistä jäseneksi. FIFA puolestaan totesi, että Gibraltar ei täytä FIFAn jäsenvaatimuksia. 26. tammikuuta 2007 Gibraltarin jäsenyys hylättiin UEFA:n äänestyksessä, kun se sai vain kolme kannatusääntä 52 äänestä. Espanja vastusti jäsenyyttä todeten vetäytyvänsä kaikista kilpailuista, joihin Gibraltar osallistuu mikäli se hyväksytään UEFAn jäseneksi.


title: Gibraltarin jalkapallomaajoukkue

text: Maaliskuussa 2012 UEFA keskusteli Gibraltarin jäsenyydestä, ja päätti antaa sille taloudellista ja kasvatuksellista tukea. Tuen saaminen jatkui vuoteen 2013, jolloin UEFAn jäsenjärjestöt hyväksyivät Gibraltarin jäseneksi äänestyksessään.


title: Gibraltarin jalkapallomaajoukkue

text: Ensimmäisen virallisen maaottelunsa Gibraltar pelasi 19. marraskuuta 2013 Slovakiaa vastaan. Portugalissa pelattu ottelu päättyi 0–0-tasapeliin.


title: Gibraltarin jalkapallomaajoukkue

text: Gibraltarin kotikenttä on 5 000 katsojaa vetävä Victoria Stadium. Stadion ei kuitenkaan täytä UEFAn vaatimuksia, joten kotiottelunsa vuoden 2016 EM-kilpailuiden karsinnoissa Gibraltar pelaa Portugalin Faron Estádio Algarvella.


title: Gibraltarin jalkapallomaajoukkue

text: Gibraltarin jalkapalloliitto suunnittelee uuden 10 000 -paikkaisen stadionin rakentamista Europa Pointiin. Stadionin on määrä valmistua vuonna 2016.


title: Gibraltarin parlamentti

text: Gibraltarin parlamentti on Gibraltarin yksikamarinen parlamentti. Siihen kuuluu 17 jäsentä ja puhemies.


title: Gibraltarin parlamentti

text: Gibraltarin ensimmäinen oma lainsäädäntöelimensä perustettiin 1950. Lakia säätävään neuvostoon kuului kuvernööri, kolme "ex officio" -jäsentä, viisi vaaleilla valittua ja kaksi nimitettyä jäsentä. Gibraltar sai 1969 uuden perustulain, ja silloin muodostettiin myös Gibraltarin varsinainen parlamentti, joka tunnettiin silloin vielä nimellä "House of Assembly". Siihen kuului puhemies, 15 vaaleilla valittua jäsentä ja kaksi "ex officio" -jäsentä. Nykyisen muotoinen parlamentti syntyi vuoden 2006 perustuslakiuudistuksen jälkeen.


title: Gibraltarin parlamentti

text: Parlamenttivaalit järjestetään neljän vuoden välein, ja vaalijärjestelmässä äänestäjien pitää äänestää 10 ehdokasta. Vaaleilla valitaan yhteensä 15 jäsentä. Lisäksi parlamenttiin kuuluu 2 "ex officio" -edustajaa, jotka myös istuvat parlamentissa neljän vuoden ajan. Lisäksi parlamentille valitaan erikseen puhemies. Parlamentti kokoontuu John Mackintoshin aukiolla sijaitsevassa parlamenttitalossa. Se rakennettiin 1817–1818, ja siinä oli aikaisemmin Exchange and Commercial Library.


title: Adolph Malan

text: Adolph Gysbert ”Sailor” Malan (24. maaliskuuta, 1910 – 17. syyskuuta. 1963) oli Etelä-Afrikan Wellingtonissa syntynyt lentäjä, joka kuului Yhdistyneen kuningaskunnan ilmavoimiin sekä osallistui taisteluun Britanniasta. Hän lensi Spitfiren varhaisimmilla tyypeillä (Mark I-V). Alfred Pricen mukaan ”Sailor” Malan teki 27 varmistettua vihollisen lentokoneen pudotusta. Lisäksi jaettuja ilmavoittoja oli 7. Todennäköisesti tuhottuja oli 3 kappaletta sekä 16 vaurioitettua vihollisen lentokonetta.


title: Adolph Malan

text:
Adolph ”Sailor” Malan osallistui Dunkerquen taisteluun, jossa teki kolme viholliskoneen tuhoamista. Siitä hän sai jo DFC:n. Nimitys 74. hävittäjälaivueen päälliköksi, jossa palveli jo vuodesta 1936, sekä majurin arvonimi tapahtui elokuussa 1940. Tätä ennen hän oli toiminut kapteenina sekä lentueenpäällikkönä. Vuoden 1939 alussa vaihdettiin Spitfire-hävittäjiin kaksitasoisesta Gloster Gauntlet -hävittäjätyypistä. Sitä ennen oli Malan lentänyt Hawker Demon -konetyypillä.
Adolph Malan oli sotilasarvoltaan majuri vuoden 1941 aikaan, sekä hävittäjärykmentin komentaja Biggin Hillissä. Hänet ylennettiin sittemmin everstiksi. Malan kuoli vuonna 1963.


title: Adolph Malan

text: Majuri Malan tuli lähinnä tunnetuksi ilmataistelutaktiikan kehittämisestä, hän laati ”Ilmataistelun kymmenen sääntöä” -nimisen kirjallisen oppaan, jota jaettiin kaikkiin Yhdistyneen kuningaskunnan ilmavoimien hävittäjäyksiköihin. Tämä lienee tapahtunut vuonna 1941. Lisäksi Malan oli toiminut eturintamassa siinäkin kohtaa, että kankeat 3 lentokoneen parvet muutettiin 4 koneen ja 2 taisteluparin muotoon. Adolph Malan muutti toisen maailmansodan jälkeen takaisin syntymämaahansa Etelä-Afrikkaan. Hän liittyi apartheidin vastustajiin, missä kampanjoi aktiivisesti.


title: Adolph Malan

text: RAF:n kenraalin Sir Hugh Dowdingin osoittaman arvonannon, sekä hävittäjä-ässän meriitin ohella ”Sailor" sai DFC:n (Distinguished Flying Cross) sekä sittemmin siihen lisäksi ansiosoljen. Sir Hugh Dowding piti ”Sailor” Malania asenteeltaan otollisena sekä yhteisiä etuja ajavana hävittäjälentäjänä.


title: Aracena

text: Aracena on kunta Espanjan Andalusiassa sijaitsevassa Huelvan maakunnassa. Aracena on kuuluisa aivan kunnan keskustassa sijaitsevasta isosta luolastosta, Gruta de las Maravillasta.


title: Toughbook

text: Toughbook on Panasonic Corporationin omistama tavaramerkki, joka viittaa sen täysin vahvistettujen tietokoneiden sarjaan. Toughbook-sarjan tietokoneet on suunniteltu kestämään tärinää, pudotuksia, nestettä, äärimmäisiä lämpötiloja sekä muunlaista kovakouraista käsittelyä. Kenttäkelpoisuutensa vuoksi se voi toimia myös Sanomalaite M 90:n kaltaisen sanomalaitteen teknisenä ympäristönä.


title: Toughbook

text: Panasonicin mukaan yli 501 testiä ja laaduntarkistusta tehdään tuotteille tuotannon aikana.


title: Toughbook

text:
Useita riippumattomia testejä on suoritettu Toughbookien ulkoisten voimien vastustuskyvyn selvittämiseksi.
Toughbookit ovat myös tahattomasti toimineet luotiliiveinä.


title: Toughbook

text: Kaikissa Toughbook-malleissa on magnesium-metalliseoskuori. Monissa tämänhetkisissä malleissa on nestekidenäyttö (LCD), joka on suunniteltu niin, että näyttöä voi sujuvasti käyttää päivänvalossa. Muihin design-elementteihin lukeutuvat tärinäsuojattu kovalevy sekä useissa malleissa neste- ja pölysuojattu nestekidenäyttö, näppäimistö ja kosketuslevy.


title: Toughbook

text: Panasonic mainostaa Toughbook-sarjan olevan saatavilla useilla eri asetuksilla ja vahvistuksilla, vaihdellen aina liike-elämän käyttöön tarkoitetuista business-vahvistetuista kannettavista tietokoneista sekä tablet-koneista osittain ja täysin vahvistettuihin laitteisiin.


title: Toughbook

text: Panasonicin täysin vahvistetuissa sekä osassa osittain vahvistettuja kannettavia tietokoneita ei ole jäähdytintuuletinta ja sen sijaan ne johtavat lämmön pois "tasaisesti" pohjan kautta. Tuulettimen puuttuminen tarjoaa paremman suojan pölyä ja kosteutta vastaan sekä se saattaa johtaa pidentyneeseen akun käyttöaikaan, hiljaisempaan käyntiääneen sekä vähäisempään määrään liikkuvia osia. Kuitenkin tämä tarkoittaa, että Panasonicin täytyy suunnitella omia ratkaisujaan, mikä aiheuttaa lisäkustannuksia. Lämmön ja virrankulutuksen vähentämiseksi monissa kannettavissa tietokoneissa on Intelin vähemmän virtaa vievä suoritin sekä useita virrankäytön hallintaan tarkoitettuja toimintoja.


title: Toughbook

text: Jotkin mallit, kuten köykäinen W8, ovat yhdysvaltalaisia versioita Japanissa myydyistä kuluttajille suunnatuista "Let's Note" -kannettavista.


title: Toughbook

text: Kannettavien tietokoneiden lisäksi Toughbook-sarja sisältää CF-P1:n (kämmentietokone) ja CF-P2:n (GSM-matkapuhelin).


title: Jotain uutta auringon alla

text: Jotain uutta auringon alla on funk -tyylistä hip hopia soittavan Koivuniemen Herrat -yhtyeen toinen pitkäsoitto, joka julkaistiin Suomen Musiikin kautta 14. syyskuuta 2012. Albumin ensimmäinen single "Aika muuttaa" julkaistiin heinäkuussa 2011 ja siitä julkaistiin musiikkivideo syyskuussa 2012. "Jotain uutta auringon alla" nousi Suomen virallisen albumilistan 47. sijalle.


title: Pohjolan toimitalo

text: Pohjolan toimitalo on Helsingin Kluuvissa, osoitteessa Aleksanterinkatu 44 sijaitseva Vakuutusyhtiö Pohjolan entinen liiketalo, jonka julkisivun suunnitteli arkkitehtitoimisto Gesellius-Lindgren-Saarinen ja pohjakaavan Ines ja E. A. Törnvall. Rakennuksen suunnittelusta järjestettiin kilpailu vuonna 1899 jonka jälkeen sen liike- ja asuintilojen julkisivu sekä tärkeimmät sisätilat tehtiin vuosien 1899–1901 aikana. Talo on ulkomuodoltaan jykevän linnamainen ja sen julkisivussa on käytetty kotimaista Juuan vuolukiveä. Koristelultaan fasadi on kansallisromanttinen, ja siinä on löydettävissä viitteitä muun muassa Kalevalaan ja suomalaiseen hirsirakentamiseen. Pääoven syvennykseen suunnitteli Hilda Flodin irvisteleviä ukkoja ja joukon karhuja, joka oli Pohjolan liiketunnus. . Ovien kuparipakotukset teki Eric O. W. Ehrström ja sisätilojen kattolamput ja rautavanteet suunnitteli läkkiseppä Gabriel Wilhelm Sohlberg.


title: Pohjolan toimitalo

text: Pohjolan pääkonttori muutti 1960-luvun lopussa Heikki Castrénin suunnittelemaan uuteen rakennukseen Niemenmäen kaupunginosaan.


title: Pohjolan toimitalo

text: Vanha Pohjolan talo siirtyi vuonna 1972 Kansallispankin omistukseen, mutta Pohjolan asiakaspalvelu toimi toisen kerroksen Kansallissalissa vuoteen 1987.


title: Piątkowski

text: Piątkowski, "Piatkowski" tai "Piątkowska" on muun muassa seuraavien henkilöiden sukunimi:


title: Rappe

text: Rappe on ruotsalainen aatelissuku, josta osa on korotettu vapaaherralliseen arvoon.


title: Rappe

text: Suvun kantaisä oli vuonna 1633 Ruotsin armeijan palvelukseen astunut Hänrich Rape, joka aateloitiin vuonna 1675. Suku tunnettiin tämän jälkeen pitkään sotilassukuna. Kuningas Kustaa III korotti vuonna 1771 maaherroina toimineet veljekset Christoffer Johan Rappen ja Carl Rappen vapaaherroiksi ja heidät introdusoitiin Ruotsin ritarihuoneelle 1776. Vapaaherrallinen sukuhaara polveutuu Carl Rappen jälkeläisistä.


title: Liisa Nojonen

text: Liisa Nojonen on suomalainen tanssipedagogi ja koreografi.


title: Liisa Nojonen

text: Kangasniemeltä kotoisin oleva Nojonen aloitti tanssiharrastuksen kymmenvuotiaana Jyväskylässä paikallisessa tanssikoulussa. Myöhemmin hän opiskeli tanssia ulkomailla, muun muassa Lontoossa, Amsterdamissa sekä New Yorkissa. Nojosen opettajina toimi alan huippunimiä, kuten Alvin Ailey ja Matt Mattox.


title: Liisa Nojonen

text: Vuonna 1979 Nojonen perusti Poriin "Tanssikoulu Liisa Nojosen", joka on noussut yhdeksi Suomen johtavista tanssikouluista. Nojosen koulussa ovat uransa aloittaneet useat huipputanssijat, muun muassa Tero Saarinen, Riina Laurila-Castrén, Mikko Lampinen ja Riku Lehtopolku. Vuonna 1989 Nojonen perusti koulunsa yhteyteen oman ammattitanssiryhmän Pori Dance Companyn. Euroopan lisäksi se on käynyt esiintymässä Yhdysvalloissa sekä Etelä-Koreassa.


title: Liisa Nojonen

text: Nojonen on saanut lukuisia kunniamainintoja ja palkintoja. Vuonna 2006 hän sai tanssitaiteen valtionpalkinnon. Suomen Kulttuurirahaston Satakunnan rahasto palkitsi Liisa Nojosen Risto Ryti -mitalilla vuonna 2017. Keväällä 2017 Nojoselle myönnettiin taiteilijaeläke.


title: Liisa Nojonen

text: Hänen koreografiansa ovat saaneet kunniamainitoja myös ulkomaisissa kilpailuissa. Vuonna 1991 tanssiteos "Varjojen vangit" voitti kansainvälisen jazztanssikilpailun Chicagossa.


title: Ekometsätalouden liitto

text: Ekometsätalouden Liitto on heinäkuussa 1997 perustettu suomalainen kansalaisjärjestö. Liiton toiminta-ajatuksena on kehittää luonnonmukaista metsienhoitoa, metsän jatkuvaa kasvatusta ja siihen perustuvaa ekometsätaloutta sekä yhteisissä että yksityismetsissä.


title: Lindroth

text: Lindroth on muun muassa seuraavien henkilöiden sukunimi:


title: Poikani pääkonsuli

text: Poikani pääkonsuli on Ilmari Unhon ohjaama elokuva vuodelta 1940. Elokuva pohjautuu Elsa Soinin komediaan "Minun poikani pääkonsuli", jonka kantaesitys oli vuonna 1934. Elokuva poikkeaa melko paljon näytelmästä. Sen alkuun on esimerkiksi lisätty puolituntinen jakso Tukholman-matkasta.


title: Poikani pääkonsuli

text: Aikalaisarvioissa eurooppalaiseksi salonkikomediaksikin luonnehdittu elokuva saa kiitosta, ja sen näyttelijöistä erityishuomion saavat Helena Kara sekä Hannes Häyrinen, jolla erään kriitikon mukaan on Soinin näytelmän parhaat vuorosanat. ”Kevyt komedia ei ole suomalaiselle luonteenlaadulle ominainen lajityyppi”, huomauttaa Greta Brotherus Svenska Pressenissä ja löytää siitä hauskuutta. Hän uskoo, että ironia osuu, vaikka sanookin, ettei tunne kyseisiä piirejä.


title: Poikani pääkonsuli

text: Eräässä myöhemmässä kritiikissä elokuva saa luonnehdinnan sekava ja jähmeä.


title: Linja 1

text: Linja 1 voi viitata muun muassa seuraaviin:


title: Suomen joukkue lentopallon Euroopan-mestaruuskilpailuissa 2013

text: Suomen miesten lentopallomaajoukkue selvitti tiensä EM-lopputurnaukseen 2013. Suomi karsi paikasta kahdessa karsintaturnauksessa syyskuussa 2012 Kreikan Trikalassa ja Suomen Vantaalla. Suomi voitti lohkon kerättyään kuudesta ottelusta viisi voittoa.Maaottelumäärä 25.7.2013.


text: Ensimmäinen karsintaturnaus pelattiin Kreikan Trikalassa 6-8. syyskuuta 2012. Toinen turnaus oli vuorossa Vantaalla viikkoa myöhemmin 14.-16. syyskuuta.


text: Lohkovoittaja Suomi selvisi suoraan 2013 EM-lopputurnaukseen ja lohkokakkonen Kreikka selvisi ensi kevään jatkokarsintaan Belgiaa vastaan. EM-kisat 2013 pelataan Puolassa ja Tanskassa.Maaottelumäärä ennen karsintoja.


title: McBride ja Haltijat

text: McBride ja Haltijat on vuonna 1959 ensi-iltansa saanut fantasiaelokuva. Elokuvan pääosia esittävät Albert Sharpe, Janet Munro, Sean Connery, Jimmy O’Dea, Kieron Moore, Estelle Winwood, Walter Fitzgerald, Denis O’Dea ja Jack MacGowran. Elokuvan on ohjannut Robert Stevenson.


title: Josef Kaartinen

text: Josef Kaartinen, oikea nimi "Juhani Kervanto" (27. maaliskuuta 1905 Viipuri – 29. tammikuuta 1992) oli suomalainen saksofonisti.


title: Josef Kaartinen

text: Kaartinen meni 13-vuotiaana soitto-oppilaaksi Karjalan Kaartin soittokuntaan. Hän oli klarinetistina tässä soittokunnassa ja Raskaan Tykistön Rykmentin soittokunnassa vuoteen 1925 saakka jonka jälkeen hän siirtyi vuoden ajaksi ensimmäiseksi klarinetistiksi ja saksofonisolistiksi Suomen Valkoisen Kaartin soittokuntaan. Kaartinen suoritti 1925 lopputukinnon Viipurin musiikkiopistossa ja opiskeli sitten Helsingin konservatoriossa. 1920-luvun lopulla Kaartinen oli saksofonistina "Jambo"-yhtyeessä joka esiintyi helsinkiläisissä ravintoloissa.


title: Josef Kaartinen

text: Kaartinen lähti 1928 maailmankiertueelleen joka kesti kymmenen vuotta. Hän osallistui vuodenvaihteessa 1928–1929 Sydneyssä Australiassa järjestettyyn kansainväliseen saksofoninsoiton maailmanmestaruuskilpailuun johon otti osaa lähes 600 saksofonistia eri puolilta maailmaa. Kaartinen voitti kilpailun ja voittonsa ansiosta hän pääsi kilpailun järjestäneen Australian radion palvelukseen ja työskenteli sitten sekä solistina että kapellimestarina muun muassa Australiassa ja Uudessa Seelannissa.


title: Josef Kaartinen

text: Kaartinen palasi Suomeen 1939 talvisodan aattona. Talvisodan aikana hän palveli Viipurin vartiopataljoonassa ja jatkosodan alussa Ässärykmentissä. Haavoituttuaan Kannaksella 1941 Kaartinen oli sitten lopun aikaa sodasta Puolustusvoimain viihdytysjoukoissa ja laivastossa. Sodan jälkeen hän toimi säveltäjänä, musiikkiarvostelijana ja eri orkesterien vierailevana solistina. Kaartinen sovitti ja johti myös elokuva- ja äänilevymusiikkia. Viimeksi Kaartinen oli vuodesta 1958 lähtien yli 20 vuoden ajan saksofonistina ja klarinetistina Kullervo Linnan Humppa-Veikot-yhtyeessä. Kaartinen sai valtion taiteilijaeläkkeen 1975.


title: Josef Kaartinen

text: Kaartisen solistina esittämään ohjelmistoon kuuluivat muun muassa Claude Debussyn "Rapsodia", Nikolai Rimski-Korsakovin "Kimalaisen lento" ja Johannes Brahmsin "Unkarilainen tanssi". Hän kirjoitti 1940-luvulla kaksi matkakirjaa ulkomaanmatkoistaan ja julkaisi LP-levyt "Master of saxophone 1–2" 1980-luvun lopulla.


title: Josef Kaartinen

text: Suomen Saksofoniseura ry myöntää vuorovuosittain "Josef Kaartinen -palkinnon" ansioituneille klassillisen musiikin ja jazzin edustajille.


title: Artturi Laitinen

text: Artturi Antti Laitinen (20. huhtikuuta 1882 Utajärvi – 5. tammikuuta 1959 Oulu) oli suomalainen kansakoulunopettaja, talousneuvos ja Maalaisliiton kansanedustaja.


title: Artturi Laitinen

text: Laitisen vanhemmat olivat maanviljelijä Abram (Aappo) Laitinen ja Margareeta Siira. Hän valmistui kansakoulunopettajaksi Kajaanin opettajaseminaarista 1904. Laitinen toimi opettajana Suomussalmen kirkonkylän kansankoulussa 1904–1909. Jouduttuaan erotetuksi tästä virasta hän oli opettajna Helsingin yksityisessä valmistavassa koulussa 1910–1913 ja Helsingin Kristillisessä kansanopistossa 1912–1913. Laitinen oli 1913–1914 opettajana Suomussalmen Kiannanniemen kansakoulussa ja sen jälkeen hän oli opettajana Utajärven kirknkylän kansakoulussa 1914–1943. Eläkkeelle jäätyään Laitinen oli vielä Utajärven kunnallisen keskikoulun uskonnonopettajana 1947–1949. Hän sai talousneuvoksen arvon 1952.


title: Artturi Laitinen

text: Laitinen oli Maalaisliiton kansanedustajana 1909–1910 edustaen Oulun läänbin eteläistä vaalipiiriä.Hän oli Utajärven kunnanvaltuuston puheenjohtaja yli 20 vuoden ajan ja oli myös useiden kunnan lautakuntien puheenjohtaja sekä toimi osan aikaa Utajärven kunnankirjurina ja rahastonhoitajana.


title: Artturi Laitinen

text: Laitisella oli myös maatila Utajärvellä. Hän oli perustamassa "Utajärven Valo" sähköyhtiötä ja toimi sen ensimmäisenä johtajana. Talvi- ja jatkosodan aikana Laitinen toimi vankileirin päällikkönä.


title: Artturi Laitinen

text: Laitinen tuli kansanedustajakaudellaan tunnetuksi ns. "Laitisen jutun" takia. Kesällä 1909 joukko suomussalmelaisia kirkkoherra A. B. Calamniuksen johdolla jätti valituksen kouluylihallituksen Laitisen toiminnasta opettajana. Valituksen mukaan Laitinen oli käyttäytynyt sopimattomasti koulun tyttöoppilaita kohtaan muun muassa suutelemalla tyttöjä sekä saunomalla näiden kanssa ja lisäksi hänen opettajan työnsä oli kärsinyt Laitisen hankkimien useiden sivutoimien takia. Tutkimuksen jälkeen koulun johtokunta pidätti joulukuussa 1909 Laitisen virastaan vuoden ajaksi. Päätökseen tyytymätön Kajaanin piirin kansakoulutarkastaja Oskar Wuorisalmi valitti siitä kouluylihallitukseen. Marraskuussa 1910 kouluylihallitus katsoi toteennäytetyksi että Laitinen oli syyllistynyt haureelliseen käytökseen tyttöoppilaitaan kohtaan ja aiheuttanut näin suurta pahennusta paikkakunnalla. Niinpä kouluylihallitus erotti Laitisen kokonaan opettajan virasta.


title: Artturi Laitinen

text: Laitisen jutusta muun muassa seuraavissa lehdissä:


title: HK Kuban Krasnodar

text: HK Kuban Krasnodar oli venäläinen jääkiekkojoukkue Krasnodarin kaupungista Krasnodarin aluepiiristä. Joukkue perustettiin vuonna 2012, jolloin se liittyi Venäjän toiseksi korkeimmalle sarjatasolle VHL:ään. HK Kubanin toiminta loppui vuonna 2015.


title: Martti Ruutu

text: Martti Adolf Ruutu (vuoteen 1935 Ruuth; 2. maaliskuuta 1910 Helsinki – 8. huhtikuuta 2005 Kauniainen) oli suomalainen historiantutkija, joka tuli pitkän elämänsä aikana tunnetuksi myös koulutuspolitiikkona, musiikkimiehenä ja upseerina. Hänen merkittävimpiin tekoihinsa kuuluu 1960- ja 1970-luvulla koulu- ja opettajankoulutusuudistuksiin vaikuttaminen.


title: Martti Ruutu

text: Ylioppilaaksi vuonna 1928 valmistunut Martti Ruutu valmistui vuonna 1932 maisteriksi opiskeltuaan yliopistossa historiaa. Opetustyön ja tutkijan uran välillä painiskellut Ruutu keskittyi aluksi tutkimustyöhön. Hänen 1939 hyväksytty väitöskirjansa oli "Savo-Karjalaisen osakunnan historia II". Sittemmin hän keskittyi 1700- ja 1800-lukujen aatehistoriaan ja sai vuonna 1962 professorin arvonimen.


title: Martti Ruutu

text: Upseerina tunnetuksi tullut Ruutu palveli puolustusvoimien tiedotuslaitoksessa ja Valtion tiedotuslaitoksen kotimaanosaston päällikkönä. Ennen sotia ja väittelyään tohtoriksi hän toimi Kallion yhteiskoulun historian ja yhteiskuntaopin opettajana ja koulun rehtorina, ja sotien jälkeen vuonna 1948 hän oli myös johtamassa koulun opetussuunnitelmallisia uudistuksia.


title: Martti Ruutu

text: Vuosina 1954–1974 Ruutu toimi Helsingin väliaikaisen opettajakorkeakoulun rehtorina. Opettajakorkeakoulun yhdistyttyä Helsingin yliopiston kanssa vuonna 1974 hän jatkoi opettajankoulutuslaitoksen esimiehenä ja kasvatustieteellisen tiedekunnan dekaanina eläköitymiseensä vuoteen 1975 saakka.


title: Martti Ruutu

text: Ruutu toimi Kasvatusopillisen yhdistyksen puheenjohtajana vuosina 1961–1971. Tämä aikajakso muodostui hänen elämässään merkittäväksi aikajaksoksi, sillä tuolloin hän ideoi yhdessä yhdistyksen sihteerin Kyösti Skytän kanssa ajatusta kesälukiosta ja erityislukiosta. Tämän ajatuksen pohjalta syntyi Savonlinnan Taidelukio, joka aloitti toimintansa 1967 maan ensimmäisenä erityislukiona.


title: Martti Ruutu

text: Ruutu toimi eri laulujärjestöjen ja kuorojen johtotehtävissä, muun muassa Ylioppilaskunnan laulajissa ja Savolaisen osakunnan kuorossa ja toimi pitkään Cantores Minores-kuoron johtokunnan puheenjohtana.


title: Martti Ruutu

text: Ruutu saavutti 110 metrin aitajuoksussa SM-pronssia vuonna 1930 ja hän pelasi myös jääpallomaalivahtina.


title: Martti Ruutu

text: Ruudun vanhemmat olivat kirkkohistorioitsija ja professori Martti Johannes Ruuth ja hänen vaimonsa, kielten opettaja Anna Maria o.s. Boxström. Hänen sisaruksiaan olivat Anna-Maija (1908–1911), Hanno (kaksosveli, 1910–1933) ja Jaakko Ruutu (1912–2005, vuoteen 1935 Ruuth), josta tuli diplomi-insinööri ja Porin puuvillan toimitusjohtaja. Martti Ruudun puoliso oli fil.maist. Kaarina Rotko (1910-2000), jonka vanhemmat olivat lieksalainen kauppias Vasili Rotko ja Lukeria Rotko. Martti ja Kaarina Ruutu saivat neljä lasta: fil.lis. Anna-Kaarina Falck (1937-), ekonomi Hanno Ruutu (1940-), fil.lis. Risto Ruutu (1944-) ja toimittaja Marjatta Möttölä. Lapsenlapsia heillä oli yhteensä kaksitoista, joista tunnetuin on Hanno Möttölä, Suomen ensimmäinen NBA-koripalloilija. Jääkiekkoilijaveljekset Jarkko, Mikko ja Tuomo Ruutu ovat puolestaan Jaakko Ruudun lapsenlapsia.


title: Magnus Rydman

text: Gustaf Magnus Rydman (8. marraskuuta 1891 Turku – 3. kesäkuuta 1970 Helsinki) oli Oy Ford Ab:n toimitusjohtaja 1936–1956 ja Oy Machinery Abn neuvotteleva johtaja 1957–1961.


title: Magnus Rydman

text: Rydman valmistui ylioppilaaksi Åbo svenska samskolasta 1909. Hän opiskeli Åbo Handelsinstitutissa, josta hän valmistui 1910. Hän aloitti Fordin palveluksessa 1929, ja hänen ansiostaan Helsinkiin tuli Fordin kokoonpanotehdas. 1910-luvulta alkaen Rydman oli myös kilparatsastaja ja toimi Suomen Ratsastajainliiton puheenjohtajana 1935–1946 ja 1948–1952 ja Kansainvälisen ratsastajainliiton (Fédération Equestre Internationale, FEI) puheenjohtajana 1939–1946.


title: Magnus Rydman

text: Rydmanille myönnettiin vuorineuvoksen arvo 1955.


title: Urpo Kari

text: Urpo Artturi Kari (4. elokuuta 1906 Ruovesi – 2. maaliskuuta 1992 Hyvinkää) oli suomalainen toimittaja ja kirjailija.


title: Urpo Kari

text: Karin vanhemmat olivat puhelinteknikko Karl Ludvig Kari ja Lydia Susanna Rosenberg. Hän suoritti 1925 keskikoulun Kouvolan suomalaisessa yhteiskoulussa. Kari oli Hyvinkään Sanomain toimittajana vuodesta 1928 aina eläkkeelle jäämiseensä saakka.


title: Urpo Kari

text: Karin kirjallisia esikuvia olivat suomalaiset kansankirjailijat Kauppis-Heikki ja Pietari Päivärinta. Kirjailijan työn ohella Kari toimi Hyvinkään kansalaisopiston kirjoittajapiirin ohjaajana.


title: Iivari Karpanmäki

text: Iivari Karpanmäki (sukunimi vuoteen 1934 "Velling"; s. 19. elokuuta 1905 Sakkola) on suomalainen näytelmäkirjailija.


title: Iivari Karpanmäki

text: Karpanmäki toimi Suvannon Seutu -lehden päätoimittajana 1963–1968.


title: Sylva Arppe

text: Sylva Irene Arppe (s. 16. heinäkuuta 1905 Hamina – 1997) oli suomalainen Haminassa asunut kirjailija.


title: Sylva Arppe

text: Arppe kävi kaksi luokkaa yhteiskoulua ja Taideteollisen koulun iltalinjan. Hän työskenteli toimistonhoitajana, toimittajana ja haastattelijana.


title: Fenomenografia

text: Fenomenografia on kvalitatiivisen eli laadullisen tutkimuksen yksi tutkimussuuntaus. Fenomenografia sanana muodostuu kreikankielisistä sanoista "fainomenon" (ilmiö) ja "graphein" (kuvata, merkitä, kirjoittaa, mitata). Karkeasti sanottuna fenomenografia tutkii ihmisten moninaisia – ja usein ristiriitaisiakin - käsityksiä maailmassa esiintyvistä ilmiöistä ja asioista ja pyrkii kuvaamaan niitä. Pääpaino tutkimuksessa on laadullisesti ja sisällöllisesti erilaisten käsitysten vertailemisessa, ei niinkään ilmiöissä tai tutkittavissa henkilöissä itsessään. Fenomenografian tavoitteena on siis päästä käsiksi ihmisten erilaisiin päätelmiin, tulkintoihin ja ajatuksiin ja vertailla niitä – etsiä samankaltaisuuksia, erilaisuuksia ja poikkeavuuksia. Käsitysten sisältö ja käsitysten suhteutuminen toisiinsa ovat erityisesti mielenkiinnon kohteena.


title: Fenomenografia

text: Keskeisiä käsitteitä fenomenografiassa ovat ”ensimmäisen asteen näkökulma” ja ”toisen asteen näkökulma”, joista ensimmäisellä viitataan positivistiseen käsitykseen siitä, että voimme saada suoraan tietoa todellisuudesta. Marton halusi erottautua positivistisesta ajattelusta korostamalla toiseen asteen näkökulmaa, jolla taas tarkoitetaan todellisuuden rakentumista sosiaalisesti ja konstruktivistisesti – näemme ja koemme asiat aina jonkinlaisten ”silmälasien” lävitse.